30 lokaliti miskin tegar

PERTEMUAN ERATKAN KERJASAMA… Premier Sarawak Datuk Patinggi Tan Sri Abang Johari Tun Openg menerima kunjungan hormat dari Menteri di Jabatan Perdana Menteri (Ekonomi) Dato Sri Mustapa Mohamed bertempat di pejabat Premier Sarawak Dewan Undangan Negeri Sarawak. • Foto HERRIEY NAHA

KUCHING: Kerajaan Persekutuan bersama Kerajaan Sarawak akan melaksanakan projek untuk membasmi kemiskinan tegar di 30 lokaliti yang telah dikenal pasti di negeri ini.

Menteri di Jabatan Perdana Menteri (Ekonomi), Datuk Seri Mustapa Mohamed berkata, program rintis fasa satu membabitkan 10 lokaliti akan dilaksanakan dalam masa terdekat.

Katanya, program fasa kedua pula akan diputuskan bersama dengan kerajaan negeri dan akan turut dilaksanakan segera.

“Program di 10 lagi lokaliti pula dijangka akan bermula pada hujung bulan ini,” katanya.

Sambil menambah, 10 lokaliti tersebut ialah di Gedong:  Kampung Seberang Sebuyau, Sebuyau; Kampung Bakong, Lingga;  Long Kajang, Belaga; Kampung Spaoh, Betong;  Baram/Ulu Tinjar,  Pakan;  Lawas;  Daro  dan Telang Usan.

Beliau berkata demikian kepada pemberita selepas mengadakan pertemuan dengan Premier Sarawak, Datuk Patinggi Tan Sri Abang Johari Tun Openg di Dewan Undangan Negeri (DUN) Sarawak di sini, semalam.

Berhubungan butiran perbincangan dengan Abang Johari, Mustapa berkata, antara perkara yang disentuh termasuklah Program Basmi Miskin Tegar Keluarga Malaysia yang akan dimulakan dalam tempoh terdekat.

Sementara itu, beliau memberitahu, kerajaan menyasarkan untuk membasmi kemiskinan tegar di negara ini menjelang 2025.

“Fokus akan diberikan kepada 2.9 juta isi rumah kategori B40 dengan pendapatan bulanan di bawah RM4,850 dalam Rancangan Malaysia Ke-12 (RMK12),” katanya.

Ujarnya, inisiatif ini melibatkan usaha di daerah dan lokasi termiskin di bandar dan luar bandar bagi menangani isu kemiskinan dan membangunkan masyarakat inklusif.

Oleh JEAKQLEYN YACHO

See author's posts


Pencarian dan Penemuan Penulis Muda Melalui “Mangkuk Tingkat Lebaran”

Oleh: Abang Median Abang Said

AWANG ALFIZAN merupakan cerpenis yang dicungkil bakatnya melalui pertandingan penulisan cerpen anjuran PUTERA-DBP pada tahun 2021 apabila dia dinamakan sebagai pemenang pertama melalui cerpennya, “Aku Bukan Mak Nyah”. Cerpen-cerpennya yang tersiar dalam ruangan Wadah Bahasa Dan Sastera, tidak pernah mengecewakan dan sering mendapat respons positif daripada pengulas. Persoalannya, adakah karya Awang Alfizan sudah boleh disiarkan dalam ruangan Yang Indah Itu Bahasa yakni wadah yang menempatkan karya-karya penulis yang sudah mapan?

Antara tuntutan pihak editor akhbar ialah mahukan karya yang selari dengan isu semasa atau perayaan – untuk sebulan kebelakangan ini, pastinya karya tentang bulan Ramadan dan juga saat menyambut lebaran. Para penulis pun cuba memanipulasi situasi tersebut untuk menempatkan karya masing-masing yang pastinya mempunyai ruang yang sangat terhad. Antara masalah yang akan didepani oleh para penulis untuk menghasilkan karya yang mempunyai tema yang sedemikian ialah mereka akan terperangkap dalam takar stereotaipisme – cerita, binaan plot dan persoalan yang dikemukakan selalunya klise. Para penulis akan mengetengahkan cerita-cerita yang berulang – hanya langgam penceritaan sahaja yang mungkin sedikit berbeza. Mereka sukar mencari pembaharuan dan sesuatu yang segar dalam karya yang dihasilkan. Pembaca juga selalunya dapat mengagak apa yang ingin disampaikan. Perkara yang sama dihadapi oleh Awang Alfizan dalam pengolahan cerpen “Mangkuk Tingkat Lebaran” yang memperkatakan tentang kasih sayang pasangan suami isteri yang digambarkan melalui watak “aku” dan isterinya, Tom, serta pengabaian yang dilakukan oleh anak-anak mereka yang terlalu menitikberatkan tentang kerjaya dan keluarga masing-masing. Tema sebegini sememangnya telah menetas dan membiak sejak dahulu lagi sama ada dalam karya penulisan di akhbar atau drama penyiaran di televisyen. Cabaran yang perlu disahut oleh penulis adalah untuk mencari sesuatu yang baharu dan segar untuk diketengahkan.

Sebagai catatan, karya saya disiarkan di ruangan Yang Indah Itu Bahasa untuk slot lebaran sebanyak dua kali – yakni tahun-tahun kebelakangan ini, untuk tahun 2020 dan 2022. Sebagai penulis, saya ingin mencari kelainan pada karya yang dihasilkan biarpun berlatarmasakan tentang lebaran. Oleh itu, saya cuba mengaitkan tentang masalah dementia vaskular, iaitu masalah ingatan yang juga disebabkan oleh hipertensi yang dialami oleh watak antagonis dalam cerpen berkenaan. Tentunya tema dan persoalan yang bersangkut-paut tentang watak yang mengidap dementia ini jarang atau mungkin tidak pernah ditulis (mengaitkan tentang watak yang lupa tentang kesalahan dan dosa yang pernah dilakukannya sewaktu hari raya). Watak tersebut juga digambarkan mengalami aphasia, iaitu masalah dari segi pertuturan. Itulah kelainan yang cuba saya tonjolkan dalam cerpen “Dementia di Pagi Syawal”. Untuk menghasilkan karya yang segar selain mendapat perhatian daripada para pengkritik sastera dan juga pembaca, Awang Alfizan perlu mencari kelainan dari aspek subjek yang ingin diketengahkan, selain memikirkan teknik penceritaan yang berbeza. Menurut Seno Gumira Ajidarma yang pernah menghasilkan cerpen bertemakan lebaran bertajuk “Gerobak”, kehebatan seorang cerpenis terletak pada kebijakannya mencari subjek dan menggerakkan cerita serta keupayaan membawa pembaca kepada penyelesaian yang memukau dan tidak terduga.

Walau bagaimanapun, ini tidak bermakna cerpen “Mangkuk Tingkat Lebaran” tidak mempunyai keistimewaan kerana kasih sayang yang digambarkan dalam cerpen berkenaan ialah sesuatu yang universal. Cinta sesuatu yang klise tetapi tetap indah. Tidak ada sesiapa yang mampu menafikan keindahan cinta. Perkara itulah yang dialami oleh watak “aku” yang masih merasai kasih sayang isterinya, Tom. ‘Aku’merindui masakan isterinya – makanan yang dimasak dengan resepi cinta. Namun pemergian Tom ke alam abadi menyebabkan ”aku” berasa semakin lemah – tidak ada sesiapa lagi yang mempedulikan tentang kesihatannya. Tidak ada lagi Tom yang sering memicit sendinya yang sering berasa sengal. Perkara ini dikupas oleh penulis dengan pengolahan bahasa yang segar :

“Aduh.” Lutut tua yang sudah goyah umpama engsel karat rapuh itu aku usap perlahan-lahan. Dari paha hingga ke betis dipicit menggunakan minyak gamat. Maklumlah, Tom sudah tiada untuk mengurut kakiku setiap kali aku mengadu kesakitan. Pedihnya mengalir melalui urat sarafku sehingga mencucuk-cucuk tubuh. Hidupku sukar tanpamu, Tom.

Teknik monolog dalaman yang digunakan oleh pengarang untuk berinteraksi dengan isterinya yang telah lama pergi telah memberikan kesan emosi kepada pembaca untuk merasai keakraban dan kasih sayang antara dua watak tersebut – biarpun telah dipisahkan oleh dunia yang berbeza. Faktor kesihatan itu jugalah menyebabkan “aku” tidak pergi ke surau yang terletak agak jauh dari rumahnya untuk melaungkan takbir raya. Semua ini meninggalkan kesan emosi kepada watak “aku”.

Antara persoalan yang diketengahkan oleh penulis dalam cerpen ini ialah tentang isu menghantar ibu bapa yang sudah uzur ke rumah orang tua. Antara alasan tipikal yang dikemukakan adalah tentang jarak tempat kerja dengan kampung yang menyukarkan daripada aspek pemantauan, selain alasan yang sengaja diada-adakan seperti untuk mengelakkan ibu bapa daripada kebosanan, pemantauan profesional atau apa-apa sahaja alasan lain. Dalam cerpen ini, “aku” cuba menolak cadangan yang dikemukakan oleh anak-anaknya biarpun diberikan dengan pelbagai risalah yang memperkatakan tentang kebaikan tempat tersebut. Nilai sentimental terutama kenangan bersama-sama Tom menyebabkan “aku” tidak berganjak daripada keputusannya.

Biarpun persoalan ini nampak biasa tetapi memberikan impak yang mendalam dari aspek keagamaan. Seorang anak sangat dituntut oleh agama Islam untuk menjaga orang tuanya dengan baik serta wajib menjaga adab dan sopan sewaktu berdepan dengan mereka, malahan dalam al-Quran juga ada menyebut dan menyentuh perkara ini. Firman Allah SWT dalam surah al-Isra’, ayat ke-23 bermaksud:

“Dan tuhanmu telah perintahkan supaya engkau tidak menyembah melainkan kepada-nya semata-mata, dan hendaklah engkau berbuat baik kepada ibu bapa. Jikalau salah seorang daripada keduanya, atau kedua-duanya sekali, sampai kepada umur tua dalam jagaan dan peliharaanmu, maka janganlah engkau berkata kepada mereka (sebarang perkataan kasar) sekalipun perkataan ‘ha’, dan janganlah engkau menengking atau menyergah mereka tetapi katakanlah kepada mereka perkataan yang mulia.”

Sememangnya, isu menempatkan ibu atau bapa di rumah orang tua ialah tindakan yang harus dan dibolehkan jika mereka menyukainya. Begitu juga jika layanan yang diberikan adalah baik dan tiada unsur penganiayaan terhadap mereka. Namun dalam konteks cerpen ini, watak utamanya tidak selesa dengan desakan anak-anaknya.

Binaan plot cerpen ini berjalan dengan lancar – selancar bahasa penulis yang sangat baik sehingga pembaca merasai kesan emosi terutama pada waktak utama cerpen berkenaan. Dengan pengolahan bahasa yang menarik, latar peristiwa juga digambarkan dengan jelas. Penulis banyak menggunakan teknik imbas kembali malah hampir keseluruhan cerpen ini digerakkan melalui imbasan masa lalu watak “aku”. Antara kenangan yang diungkapkan dalam cerpen berkenaan adalah kebaikan Tom yang menyediakan makanan kepada suaminya termasuk menyelitkan wang berjumlah RM50, iaitu untuk suaminya membeli baju seragam pengawal yang baharu.

Dalam menghasilkan sesebuah karya, para penulis selalunya mempunyai leitmotif yang menjadi titik awal untuk menggerakkan plot sehingga menjadi suatu bentuk yang tersendiri. Dalam cerpen “Mangkuk Tingkat Lebaran” ini, ketidakpedulian anak-anak kepada kerinduan dan perasaan orang tua mereka menjadi elemen utama yang ingin diketengahkan pengarang.

Kedegilan anak-anak “aku” dan Tom yang tidak mahu pulang biarpun pada malam raya sangat memberi kesan terutama apabila Tom dilaporkan sakit. Dialog yang diucapkan oleh anak-anak mereka menggambarkan tentang sikap mereka yang tidak sensitif dan pastinya melukakan perasaan:

“Adik sibuklah abah.tak dapat balik raya kali ni. Suruh mak makan ubat nanti sembuhlah,” balas anak bongsuku.

“Ni mesti mak pura-pura sakit supaya kami balik kampung. Abang tahun ni sambut raya di bandar saja. Di rumah mentua. Raya kelima nanti baru kami pulang ke sana. Itu pun kalau ada cuti lebih,” kata anak sulungku.

Penulis sengaja meruntun perasaan pembaca apabila menggambarkan “aku” yang mengendong tubuh kecil Tom lalu meletakkannya di atas kereta sorong. Dia yang tidak mempunyai sebarang kenderaan membawa isterinya ke hospital dengan kereta sorong lama yang sering digunakan ketika berkebun. Hanya itulah kudrat yang mampu dilakukannya. Beberapa helai daun pisang menutupi tubuh Tom agar dia tidak terkena hujan yang mencurah. Dia bergegas menyorong kereta sorong itu dengan mengharungi ribut yang lebat melanda.

Penulis bijak melonjakkan elemen dramatik apabila roda kereta sorong tersangkut pada lopak air yang dalam. “Aku” berusaha menolaknya dengan kudrat yang tersisa meskipun tulang belakangnya sudah berdenyut-denyut kesakitan. Peristiwa tersebut seperti hidup dengan gambaran yang mengesankan. Tom yang tidak mampu bertahan akhirnya telah dijemput Ilahi. Penulis telah menyusun dialog yang cuba meruntun pembaca :

“Tom pergi dulu ya bang. Jumpa di sana nanti. Tom tunggu abang.”

“Jangan cakap macamtu tom. Jangan pergi dulu!” Aku cuba untuk menolak kereta sorong itu lagi dan lagi tetapi hasilnya tetap nihil. Aku tidak mahu menerima kenyataan itu. Aku mesti berusaha sehabisnya.

“Se… selamat hari ra… raya, abang. Maaf lepas ni dah tiada bekal mangkuk tingkat lagi.” Ucapan terakhir tom kepadaku sebelum matanya tertutup untuk selamanya.

Biarpun dialog yang cuba diolah oleh penulis nampak meleret tetapi dialog itu tetap fungsional untuk menunjukkan kekuatan elemen kasih sayang dan kekeluargaan sehingga pemergian Tom memberikan kesan yang mendalam kepada “aku”.

Seelok-eloknya anak-anak perlu sentiasa berpakat untuk menjaga orang tua mereka dan yang paling baik, adanya giliran anak-anak serta saling berlumba-lumba untuk berbakti kepada orang tua. Nilai dan pengajaran inilah yang cuba dilontarkan oleh penulis untuk dihadam oleh pembaca. Daripada Abu Hurairah r.a., Rasulullah SAW bersabda dalam hadis yang diriwayatkan oleh Muslim, maksudnya:

“Kehinaan, kehinaan, kehinaan.” Baginda ditanya: “Siapa (yang engkau maksudkan) wahai Rasulullah?” Rasulullah menjawab: “Siapa sahaja yang mempunyai orang tuanya ketika sudah lanjut usia, salah satu atau keduanya namun tidak (menjadikannya sebab) masuk syurga.”

Sepatutnya pemergian ibu mereka, Tom, akan memberikan kesedaran kepada anak-anak. Itu yang sepatutnya berlaku. Namun penulis tidak mengolahnya sedemikian rupa. Penulis tentunya ingin memberikan teguran bahawa masalah tersebut tetap menjadi masalah yang berpanjangan sehingga kini tanpa sebarang penyelesaian. Anak-anak “aku” masih bertelagah dan bersoal-jawab – siapakah antara mereka yang perlu menjaga ayah mereka.

Walaupun pada permulaannya, “aku’ berkeras untuk tidak meninggalkan rumah yang banyak menyimpan memori itu, namun akhirnya “aku” beralah apabila memikirkan ketiadaan Tom di rumah itu lagi. Sepatutnya, penulis menimbulkan ketegangan atau mencipta sebab – mengapa “aku” menukar keputusannya. Penulis perlu memberikan kewajaran atas tindakan “aku” itu. Dalam cerpen ini, tindakan yang dilakukan oleh “aku” seperti dibuat secara tiba-tiba tanpa penjelasan yang konkrit.

Antara kelebihan yang dimiliki oleh penulis sehingga saya meletakkan dirinya sebagai penulis masa depan yang menjanjikan ialah dari aspek pengolahan bahasanya yang segar dan lancar. Lihat sahaja pendahuluan cerpen yang diolah oleh penulis dengan ayat yang panjang namun kena pada tempat:

Tatkala gema azan maghrib melingkar lalu mencelah ruang udara dalam ketenangan senja yang syahdu, aku membengkokkan kedua-dua belah lutut secara perlahan-lahan, melonjak-lonjakkan tubuh lantas melabuhkan punggung di atas tikar mengkuang usang itu.

Walau bagaimanapun, terdapat pemilihan perkataan yang bombastik, kedengaran menarik namun mempunyai kejanggalan daripada aspek makna. Contohnya: tatkala gema azan maghrib melingkar lalu mencelah … .Pemilihan perkataan ‘melingkar’ yang membawa maksud membelit, melilit atau bergelung – tentunya tidak sesuai untuk dikaitkan dengan gema azan maghrib. Perkataan ‘berlantunan’ atau ‘menyendat ruang’ boleh menggantikan perkataan ‘melingkar’ yang digunakan penulis.

Terdapat beberapa kesilapan kecil lain yang dilakukan oleh penulis yang menuntut pembacaan kedua agar pengeditan dapat dijalankan dengan sebaik yang mungkin. Antara kesilapan tersebut :

Walaubagaimanapun – walau bagaimanapun

Tidak pernah aku menggunakannya meskipun satu sen – tidak pernah aku gunakan meskipun satu sen

Berpelukkan – berpelukan

Macamtu – macam tu

Pengembumian – pengebumian

Biarpun kesilapan-kesilapan ini tidak menjejaskan kualiti secara keseluruhan cerpen, namun sebagai penulis yang bertanggungjawab, penulis perlu melakukan penelitian yang rinci. Pembacaan kali kedua dan pengeditan perlu dilakukan berkali-kali untuk mengurangkan sebarang kesilapan. Frankie Latit umpamanya, menjadikan rakan-rakan penulisnya sebagai individu yang akan mengedit aspek bahasa atau untuk dia mendapatkan ulasan awal. Maknanya, sebagai penulis muda yang mempunyai potensi yang besar, Awang Alfizan juga perlu mencari rakan-rakan yang mempunyai minat yang sama untuk sesi pencambahan idea dengan bersembang tentang sastera atau sebagai pengulas awal sebelum sesebuah karya itu dihantar ke penerbitan. Sebab itu aktiviti sastera seperti simposium, seminar, minggu sastera, bengkel atau apa-apa pun aktiviti – semua itu sangat penting dan memberi manfaat kepada para penulis yang ingin mencari tapak ampuh dalam penulisan.

Sebagai cerpenis di Sarawak atau sebagai sebagai pengulas mahupun pengkritik yang melihat perkembangan penulisan di negeri Sarawak, saya beranggapan Awang Alfizan mempunyai potensi yang sangat tinggi dalam penulisan cerpen. Hasil karyanya, sudah boleh diangkat untuk ditempatkan ke ruangan Yang Indah Itu Bahasa. Sudah tiba masanya, penulis bersaing dengan penulis-penulis lain yang sudah mapan. Yang penting, semoga penulis semakin berani meneroka sesuatu yang baharu dalam karya – keluar dari kebiasaan, mencari kelainan daripada aspek subjek atau teknik persembahan karya itu sendiri. Kerajinan untuk menelaah dan membaca karya-karya penulis luar negara pasti akan memberikan dimensi baharu dalam karya penulis pada masa akan datang.

Sememangnya “Mangkuk Tingkat Lebaran” berupaya meletakkan penulis pada satu tingkat yang baik.

Salam lebaran.

See author's posts


‘Dry Run’ berjalan lancar

KUCHING: Simulasi Program Vaksinasi Sarawak atau ‘Dry Run’ yang dijalankan di sini baru-baru ini berjalan dengan lancar.

Menurut Pengerusi Jawatankuasa Pengurusan Bencana Negeri (JPBN) Sarawak, Datuk Amar Douglas Uggah Embas, program tersebut dilaksanakan dengan teliti dan mengikut jadual yang disediakan.

“Program vaksinasi ini dijalankan dengan amat teliti dan ia termasuklah penyediaan fasiliti yang selesa yang dilengkapi kawasan menunggu yang luas untuk klien selepas menerima vaksin.

“Penyediaan fasiliti yang baik dan selesa disediakan bagi memudahkan urusan klien yang menerima vaksin ini.

“Justeru, bagi menjayakan agenda ini, kita memerlukan ruang yang luas dengan fasiliti yang baik supaya ia mempercepatkan segala urusan berkaitan vaksinasi ini,” katanya, semasa melakukan lawatan ke pusat vaksinasi Stadium Perpaduan Petra Jaya, Kuching, baru-baru ini.

Di samping itu, beliau turut memaklumkan bahawa pusat vaksinasi ini juga akan dibina di kawasan pedalaman di Sarawak.

“Pusat vaksinasi juga akan dibina di kawasan pedalaman bagi memudahkan dan mempercepatkan proses vaksinasi masyarakat di pedalaman dan luar bandar.

“Sarawak merupakan sebuah negeri yang besar dan pelaksanaan ini akan lebih mencabar sekiranya tiada pusat vaksinasi disediakan di lokasi yang terletak jauh di pedalaman.

“Oleh yang demikian, Jabatan Kesihatan Negeri (JKN) Sarawak telah membuat perancangan untuk membangunkan pusat vaksinasi di kawasan terlibat bagi mempermudahkan urusan ini,” jelas beliau.

Oleh RYNNA SHA’ERRA

See author's posts


Keluarga Malaysia dijemput saksi perarakan sambutan

PUTRAJAYA: Menteri Komunikasi dan Multimedia Tan Sri Annuar Musa menjemput Keluarga Malaysia untuk berada di Dataran Merdeka, Kuala Lumpur bagi menyaksikan perarakan sempena sambutan Hari Kebangsaan 2022 yang sekian lama tidak dapat diadakan.

Beliau berkata, beberapa acara menarik telah diatur bagi menyemarakkan sambutan tahun ini termasuk keberangkatan tiba Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong Tunku Hajah Azizah Aminah Maimunah Iskandariah dengan menaiki kereta berkuda Diraja dari Menara DBKL ke Dataran Merdeka.

Dalam sidang media di sini kelmarin, beliau berkata, kereta kuda itu kali terakhir digunakan oleh Tuanku Syed Sirajudin Ibni Almarhum Tuanku Syed Putra Jamalullail semasa sambutan Hari Kebangsaan di Dataran Putrajaya pada 2005.

Annuar berkata, selaras dengan konsep Keluarga Malaysia yang diaspirasikan oleh Perdana Menteri Datuk Seri Ismail Sabri Yaakob, tema sambutan Hari Kebangsaan dan Hari Malaysia (HKHM) 2022 adalah ‘Keluarga Malaysia Teguh Bersama’.

“Konsep sambutan pada tahun ini adalah selari dengan tiga teras utama yang digariskan dalam konsep Keluarga Malaysia iaitu keterangkuman, kebersamaan dan kesyukuran,” katanya.

Beliau berkata, konsep sambutan HKHM 2022 akan digambarkan melalui perarakan dengan penglibatan komuniti besar Keluarga Malaysia seperti komuniti Orang Asli, cef terkenal Malaysia dan barisan petugas hadapan untuk mengenang kembali saat sukar negara memerangi pandemik Covid-19.

Annuar berkata, bacaan ikrar pada sambutan 31 Ogos nanti akan dilafazkan oleh Muhammad Azeem Mohd Fahmi, yang merupakan pemegang rekod acara 100 meter negara.

Beliau berkata, antara keunikan pada sambutan nanti adalah penyertaan 30 tokoh negara dan selebriti terkenal tanah air dalam perarakan Hari Kebangsaan melalui perarakan kereta antik serta perarakan 65 motosikal berkuasa tinggi dari Persatuan Motosikal Berkuasa Tinggi Malaysia.

Buat julung kalinya, upacara menaikkan Jalur Gemilang dan muzik lagu Negaraku akan diiringi oleh Orkestra Radio Televisyen Malaysia (RTM) di bawah pimpinan Pengarah Muzik RTM Datuk Mokhzani Ismail dan diiringi seramai 65 ahli muzik, katanya.

Lagu tema sambutan tahun ini iaitu ‘Keluarga Malaysia Teguh Bersama’ akan dinyanyikan oleh Alif Satar dan The Locos dengan diiringi 65 Koir Keluarga Malaysia daripada Akademi Seni Budaya dan Warisan Kebangsaan (ASWARA).

Annuar berkata, kontinjen perbarisan tahun ini terdiri daripada empat komponen iaitu perbarisan dan perarakan, kementerian, ketenteraman awam dan keselamatan negara.

Beliau berkata, tempoh keseluruhan sambutan adalah kira-kira dua jam 30 minit iaitu bermula 8.00 pagi dan dijangka tamat 10.30 pagi.

Dalam tempoh tersebut, pelbagai persembahan menarik diatur antaranya persembahan Padang Formasi Color Guard diselaraskan oleh Kementerian Pendidikan Malaysia (KPM) melalui Jabatan Pendidikan Negeri Selangor melibatkan 600 pelajar dari sekolah-sekolah terpilih dari Selangor.

Selain itu katanya, terbang lintas pesawat udara oleh Tentera Udara Diraja Malaysia (TUDM) membawa perasaan bangga rakyat Malaysia kerana mempunyai juruterbang berpengalaman dan hebat di udara.

“Pada sambutan nanti pastinya kita akan saksikan aksi-aksi kepakaran pembawa pesawat-pesawat pejuang kita membuat pertunjukan udara. Segmen ini memaparkan kebolehupayaan dan kesiapsiagaan TUDM hasil gabungan kemahiran dan kepakaran warga TUDM khas bagi Hari Kebangsaan 2022,” katanya.

Annuar berkata, kumpulan kesenian Jabatan Kebudayaan dan Kesenian Negara (JKKN) turut terlibat dengan 600 artis budaya membuat persembahan padang.

Perarakan kereta berhias kolaborasi strategik antara kerajaan dengan syarikat berkaitan kerajaan (GLC) bersama syarikat swasta turut memeriahkan sambutan antaranya Petronas dan Tenaga Nasional Bhd, Telekom Malaysia (TM), YTL, Celcom, Maxis, Digi, U Mobile, MEASAT dan Malaysia Digital Economy Corporation (MDEC).

Sambutan Hari Kebangsaan 2022 disiar secara langsung melalui Facebook Live Kementerian Komunikasi dan Multimedia (K-KOMM), Facebook Merdeka 360 dan Facebook Jabatan Penerangan Malaysia, saluran televisyen  TV1, stesen utama lain seperti MHI, Astro Awani, TV Alhijrah, Bernama TV, TV Sarawak (TVS), Awesome TV dan Suke TV.

Ia juga boleh ditonton menerusi portal Merdeka 360 iaitu www.merdeka360.com.my yang merupakan hab informasi sambutan Hari Kebangsaan dan Hari Malaysia. – Bernama

See author's posts


Pastikan projek memenuhi piawaian

BEKENU: Kontraktor yang telah dianugerah dan melaksanakan pembinaan Projek  Transformasi Luar Bandar (RTP) disaran pastikan projek tersebut berkualiti dan siap mengikut masa ditetapkan.

Ahli Dewan Undangan Negeri (ADUN) Lambir Ripin Lamat berkata, perkara ini sangat penting untuk pastikan projek ini dapat digunakan oleh penduduk dan menyelesaikan masalah yang berlaku sebelum ini.

“Kontraktor yang membina projek pembangunan di kawasan hendaklah memastikan projek tersebut memenuhi piawai yang ditetapkan.

“Ini bagi menjaga kualiti pembinaan selain ketetapan masa projek yang perlu dipatuhi kontraktor,” katanya semasa mengadakan lawatan ke RTP di Rumah Genatan, Selasa lalu.

Dalam lawatan itu, Ripin bersama pegawai Jabatan Pengairan dan Saliran (JPS) telah melihat sendiri Projek RTP membina parit konkrit yang telah siap spenuhnya dengan  kos pembinaan sebanyak RM70 ribu.

Selain itu, beliau turut meinjau Projek RTP membersihkan Sungai Kejapil Fasa 1 yang telah diluluskan oleh Ketua Menteri Sarawak bagi menambahbaikkan sistem pengairan dan saliran kawasan Daerah Subis dengan kos pembinaan sebanyak RM3 juta.

Projek ini dilaksankan secara berperingkat dan diselia oleh JPS Sarawak.

Oleh ADUM LIU

See author's posts


24 regu berentap

SEJUMLAH 24 regu bakal merebut kejuaraan bagi saingan Liga Sepak Takraw Kenyalang (KSL) Zon Samarahan 2021 yang telah disingkap tirainya Sabtu lalu di Stadium Tertutup Samarahan.

Kejohanan julung kali dianjurkan badan induk Persatuan Sepak Takraw Sarawak (PSS) dengan kerjasama Perbadanan Sukan Sarawak (SSC) bagi Zon Samarahan itu telah disempurnakan oleh Ahli Parlimen Kota Samarahan Rubiah Wang.

Beliau berkata penganjuran Liga KSL 2021 tidak hanya dianggap sebagai pentas bagi pemain mengetengahkan bakat masing-masing, ia turut berperanan sebagai medan untuk pemain meneruskan kesinambungan bakat yang ada.

“Justeru diharap penganjuran KSL 2021 akan dapat mencetus satu fenomena baharu terhadap sukan sepak takraw di Sarawak sekali gus memperlihatkan bermula era baharu terhadap pembangunan sukan itu,” ujarnya.

KSL 2021 dijadual berlangsung dari bulan Oktober hingga Disember dan dibahagikan kepada tujuh zon.

Dua regu yang layak ke final peringkat zon secara automatik akan mewakili zon masing-masing untuk berentap bagi memburu kejuaraan pada peringkat akhir yang akan berlangsung di Kuching.

Juara untuk peringkat bahagian akan menerima wang tunai RM1,500, naib johan RM1,000 dan wang tunai RM500 untuk pemenang tempat ketiga bersama.

Manakala bagi peringkat akhir pula, johan akan menerima wang tunai RM3,000, naib johan menerima RM2,000 dan wang tunai RM1,000 untuk pemenang tempat ketiga bersama.

Oleh ADI SAFARMAN

See author's posts


Abang Jo hadiri sesi dialog Ketua Masyarakat Sarawak

KUCHING: Ketua Menteri, Datuk Patinggi Abang Johari Tun Openg menghadiri sesi dialog bersama Ketua Masyarakat Melayu Sarawak yang diketuai oleh Pengerusi Persatuan Ketua Masyarakat Melayu Bahagian Kuching, Pemanca Roshidi Junai di Grand Ballroom, Hilton Kuching, petang semalam.

Tujuan sesi dialog tersebut adalah untuk memohon menubuhkan Persatuan Ketua-Ketua Masyarakat Melayu Negeri Sarawak.

Ketua Masyarakat memainkan peranan yang penting dalam membantu pentadbiran kerajaan dalam memastikan keharmonian dan kemajuan di kampung.

Turut hadir, Setiausaha Kerajaan Negeri Sarawak, Datuk Amar Jaul Samion, Menteri Muda di Jabatan Ketua Menteri (Hal Ehwal Islam dan Dewan Bandaraya Kuching Utara) merangkap Menteri Muda Utiliti (Bekalan Air), Datuk Dr. Abdul Rahman Junaidi, Menteri Muda Undang-Undang, Hubungan Negeri Persekutuan dan Pemantauan Projek, Datuk Sharifah Hasidah Sayeed Aman Ghazali dan Adun N6 Tupong, Fazzrudin Abdul Rahman.

See author's posts


Penagih tegar: Penjara dua tahun, dua sebatan

MARUDI : Seorang penagih tegar dari Marudi dihukum penjara lima tahun dan dua sebatan oleh Mahkamah Sesyen Miri semalam kerana mengambil dadah jenis methamphetamine.

Tertuduh, Jonmarc, 35, dari Kampung Pemindahan Marudi yang memiliki dua rekod jenayah lampau penyalahgunaan dadah.

Keputusan  Hakim Steve Ritikos selepas tertuduh mengaku salah terhadap pertuduhan mengikut Seksyen 15 (1) (a) Akta Dadah Berbahaya (ADB) 152 dan boleh dihukum mengikut Seksyen 39C (1) akta yang sama.

Mengikut pertuduhan, pada 23.6.2020 tertuduh didakwa menyalahgunakan dadah jenis Methamphetamine pada bulan Jun 2018 dengan memasaukkan ke dalam badanya sendiri yang menjadi kesalahan kali ketiga pernah dilakukan.

Menurut Seksyen 39C ADB 152 memperutukan hukuman penjara tidak kurang daripada lima tahun tetapi tidak melebihi tujuh tahun dan hendaklah dikenakan dengan sebatan tidak lebih daripada tiga sebatan.

Ketua Polis Daerah Marudi, DSP Jo anak Hang turut memberi amaran kepada warga Marudi / Baram jika ada yang terlibat dalam penyalahgunaan najis dadah untuk berhenti serta merta jika tidak mahu menerima nasib yang sama.

Oleh Jiku Juguong

See author's posts


Transformasi ekonomi digital perlukan wanita

KUCHING: Usaha mentransformasikan ekonomi digital tidak hanya tertumpu kepada kaum lelaki sahaja.

Ketua Menteri, Datuk Patinggi Abang Johari Tun Openg berkata, Kerajaan Sarawak memberi peluang sama rata antara kaum lelaki dan wanita untuk sama-sama berperanan kearah mentransformasikan ekonomi digital bagi mencapai negeri maju menjelang 2030.

“Kerajaan Negeri tidak hanya melihat satu jantina sahaja untuk membangunkan Sarawak, kedua-dua jantina punya peranan sama penting,” katanya.

Beliau berkata demikian ketika berucap pada Majlis Perasmian Sambutan Hari Wanita Antarabangsa 2021 (HWA21) Sarawak di Wisma Bapa Malaysia, di sini semalam.

Abang Johari turut percaya wanita di Sarawak mampu memainkan peranan berkenaan dan mempunyai masa depan yang cerah.

“Di Sarawak, dalam kita ke arah baharu, ia juga berdasarkan merit.“Sesiapa sahaja yang mempunyai kelayakan dan pengetahuan terkini dalam era baharu, mereka akan mempunyai masa depan yang cerah,” ujarnya.

Jelasnya, Kerajaan Sarawak sentiasa memberi pengiktirafan kepada golongan wanita yang diterjemahkan menerusi dasar sosial dirangka.

“Saya yakin, Jabatan Wanita dan Keluarga Sarawak (JWKS) bersama agensi serta pertubuhan bukan kerajaan lain merangka dasar yang memberi peluang kepada wanita serta lelaki,” tambahnya.

Oleh NUR AIN OTSMAN

See author's posts


RM841 juta untuk projek pembangunan di Limbang

LIMBANG: Melalui Agensi Pembangunan Wilayah Utara (NRDA), Kerajaan Sarawak memperuntukkan sebanyak RM841 juta untuk  melaksana projek infrastruktur dan  kemudahan sosial di bahagian ini untuk tempoh dua tahun.

Timbalan Ketua Menteri Datuk Amar  Awang Tengah Ali Hasan berkata sebanyak 165 projek pembangunan dikenal pasti untuk dilaksanakan di bawah NRDA yang merangkumi infrastruktur asas, ekonomi, pertanian, keusahawanan dan sebagainya.

Menurutnya lagi, bagi projek baik pulih dan naik taraf sekolah di bahagian ini sejumlah  RM160 juta dibelanjakan untuk tujuan sama.

“Kerajaan Sarawak  meluluskan peruntukan RM1.5 bilion di bawah NRDA melibatkan  projek infrastruktur (RM841  juta), naik taraf sekolah daif (RM160 juta), bekalan air dan elektrik, pertanian, penternakan dan pelancongan di Limbang dan Lawas,” katanya  pada Majlis Pecah Tanah Projek Jalan Kampung Pendam ke Kampung Ipai di sini petang semalam.

Turut hadir  Menteri Muda Pemodenan Pertanian Datuk Dr. Abdul Rahman Ismail, Ahli Dewan Undangan Negeri (ADUN) Batu Danau Paulus Palu Gumbang,Pengarah Wilayah NRDA Datu Ubaidillah Abdul Latif dan Timbalannya Sebi Abang dan Pegawai Daerah Limbang Superi Awang Said.

Awang Tengah juga memberitahu terdapat banyak agensi terlibat sama dalam memastikan projek dilaksanakan.

Pada masa yang sama, NRDA adalah langkah strategik yang dibuat oleh Ketua Menteri Datuk Patinggi Abang Johari Tun Openg untuk memfokuskan bentuk sumber yang perlu dibangunkan dan melihat program bersesuaian berpandukan kepada kekuatan Sarawak.

“Matlamat kerajaan adalah untuk  memastikan wilayah yang ada akan dapat dibangunkan mengikut perancangan dan  merapatkan jurang pembangunan,”ujarnya.

Selain itu,  Sarawak akan terus berusaha untuk mendapatkan pendapatan  melalui sumber lain dan akan di selaraskan untuk mencapai kumpulan sasar.

NRDA dilihat sebagai antara pendekatan strategik Kerajaan Sarawak ke arah memperkasakan usaha pembangunan di kawasan pedalaman serta luar bandar di seluruh pelosok Sarawak.

Pada masa sama katanya Abang Johari juga akan membina lebih banyak  jalan pesisir termasuk di Limbang dan Lawas dan, NRDA diberi tanggungjawab sebagai pelaksana projek penting ini.

“Hari ini kita melihat projek menaik taraf jalan pesisir Kampung Ipai sehingga Pendam sejauh 13 kilometer, sejumlah  RM35 juta dibelanjakan dan dijangka siap Julai tahun hadapan.

Sementara itu projek penyambungan saluran paip  Bekalan Air Luar Bandar (BALB) dari simpang Mekasing/ Ukong hingga ke Medamit bernilai RM10 juta dijangka siap pada Oktober tahun ini.

Oleh Adeng Idrus

See author's posts


RM330 bilion pakej bantuan, rangsangan ekonomi

KUALA LUMPUR: Lebih RM330 bilion atau kira-kira 62 peratus telah disalurkan daripada lapan pakej bantuan dan rangsangan ekonomi bernilai RM530 bilion, sekali gus memberi manfaat kepada 20 juta rakyat dan 2.4 juta perniagaan setakat 24 September lepas, kata Menteri Kewangan Tengku Datuk Seri Zafrul Abdul Aziz.

Beliau berkata, kesemua pakej bantuan dan rangsangan ekonomi itu merangkumi langkah fiskal dan bukan fiskal.

“Kerajaan telah mengambil langkah proaktif dan segera untuk menangani krisis Covid-19, terutama dalam memenuhi keperluan sistem kesihatan awam, membantu rakyat yang terjejas dan menyokong kelangsungan perniagaan,” katanya pada persidangan Dewan Rakyat di sini, Selasa.

Beliau berkata demikian bagi menjawab pertanyaan Lim Guan Eng (DAP-Bagan) mengenai jumlah yang dibelanjakan berbanding dengan yang diperuntukkan sejak pandemik Covid-19 melanda Malaysia.

Oleh kerana situasi Covid-19 bersifat dinamik, adalah wajar bagi kerajaan untuk sentiasa berwaspada terhadap perkembangan semasa dan berdasarkan Belanjawan 2021, unjuran defisit adalah 5.4 peratus, katanya.

“Namun, kerajaan telah mengambil pendirian dasar fiskal yang mengembang dalam mengatasi krisis Covid-19. Oleh itu, defisit untuk tahun ini dijangka mencecah antara 6.5 hingga 7.0 peratus,” katanya.

Tengku Zafrul berkata, setakat 15 Sept, daripada jumlah peruntukan RM322.5 bilion di bawah Belanjawan 2021, RM216 bilion atau lebih 66 peratus telah dibelanjakan seperti yang dirancang.

Bagi menampung suntikan fiskal tambahan khusus untuk menangani krisis Covid-19, kerajaan telah membiayai langkah pakej rangsangan ekonomi melalui Kumpulan Wang Covid-19 (KWC), katanya.

Beliau berkata setakat pertengahan September 2021, nilai keseluruhan yang telah dibelanjakan di bawah KWC telah mencecah RM60 bilion, atau lebih daripada 90 peratus siling semasa KWC bernilai RM65 bilion.

“Mengambil kira keperluan tambahan, kerajaan akan membentangkan dalam dewan yang mulia ini untuk meningkatkan lagi had siling KWC daripada RM65 bilion kepada RM110 bilion.

“Ini bertujuan membiayai bantuan dan sokongan tambahan bagi tahun ini dan selanjutnya,” katanya.

Tengku Zafrul berkata, kerajaan juga telah menyediakan peruntukan sebanyak RM33 bilion sebagai bantuan tunai langsung kepada rakyat.

Selain itu, semasa menjawab pertanyaan Lim mengenai usaha kerajaan untuk membawa balik wang yang di simpan di luar pesisir seperti yang dinyatakan di dalam ‘Pandora Papers’, beliau berkata mana-mana individu boleh membuka akaun dengan bank berlesen, termasuk akaun luar pesisir.

Bagaimanapun proses usaha wajar pelanggan hendaklah lulus seperti yang disyaratkan di bawah Akta Pencegahan Pengubahan Wang Haram, Pencegahan Pembiayaan Keganasan dan Hasil Daripada Aktiviti Haram, katanya.

Beliau menegaskan sektor kewangan negara tidak mempunyai kelemahan dari segi perundangan kewangan dan sektor ini dikawal selia oleh Bank Negara Malaysia melalui Akta Perkhidmatan Kewangan 2013 dan Akta Perkhidmatan Kewangan Islam 2013.

“Manakala aktiviti kewangan luar pesisir dikawal selia oleh Lembaga Perkhidmatan Kewangan Labuan mengikut penguatkuasaan Akta Perkhidmatan Kewangan dan Sekuriti Labuan 2010 dan juga Akta Perkhidmatan Kewangan Sekuriti Islam Labuan 2010,” katanya.

Beliau berkata penyiasatan yang dibuat oleh International Consortium of Investigative Journalists (ICIJ) adalah berasaskan kebocoran rekod sulit 14 penyedia perkhidmatan profesional luar pesisir kepada individu atau syarikat untuk menubuhkan syarikat tidak aktif, yayasan atau entiti lain di negara yang mempunyai kelemahan dalam perundangan kewangan.

– Bernama

See author's posts


ST tawarkan 1,000mw kuota solar

IPOH: Kementerian Tenaga dan Sumber Asli melalui Suruhanjaya Tenaga (ST) akan membuka proses bidaan secara kompetitif untuk Program Solar Berskala Besar oleh Industri Elektrik Malaysia Bagi Menarik Pelaburan Tenaga Boleh Diperbaharui (LSS@MenTARI) mulai 31 Mei ini untuk tempoh tiga bulan.

Menteri berkenaan Datuk Dr. Shamsul Anuar Nasarah berkata, menerusi LSS@MenTARI, sebanyak 1,000 megawatt (MW) kuota solar ditawarkan melalui proses bidaan dan hanya dibuka kepada syarikat milik tempatan sepenuhnya atau sekurangnya-kurangnya 75 peratus pegangan saham tempatan untuk syarikat yang tersenarai di Bursa Malaysia.

Katanya, tawaran kuota kali ini adalah yang terbesar di bawah program LSS yang mana sebanyak 370MW solar ditawarkan semasa LSS-1, LSS-2 (520MW) dan LSS-3 (500MW), dan langkah itu bertujuan memulihkan dan merangsang ekonomi yang terjejas susulan penularan pandemik Covid-19.

“Ia juga bertujuan merancakkan pembangunan industri pembekalan elektrik negara khususnya Tenaga Boleh Diperbaharui,” katanya dalam sidang media mengenai LSS@MenTARI di pejabat Kawasan Suruhanjaya Tenaga Perak di sini, semalam.

Shamsul Anuar berkata, kementerian menetapkan kapasiti maksimum yang boleh dibida oleh setiap pemaju diturunkan daripada 100MW sebelum ini kepada hanya 50MW bagi memberi peluang kepada lebih ramai pengiat industri solar membuat bidaan.

“Setiap pemaju boleh mengemukakan maksimum tiga bidaan sahaja. Tempoh serahan dokumen adalah tiga bulan berbanding enam bulan bagi memastikan pelaksanaan projek dapat dimulakan sebelum akhir 2020,” katanya sambil memaklumkan maklumat lanjut akan dikeluarkan oleh pihak ST dalam masa terdekat.

Beliau berkata, kementerian menjangkakan program LSS@MenTARI akan menarik pelaburan sebanyak RM4 bilion dan menjana 12,000 peluang pekerjaan kerana 1MW solar boleh mewujudkan sebanyak 12 peluang pekerjaan.

Menurut Shamsul Anuar, loji jana kuasa di bawah program LSS@MenTARI dijangka mula beroperasi selewat-lewatnya pada 31 Disember 2023 berikutan pembangunan setiap loji mengambil masa sehingga 18 bulan. – Bernama

See author's posts


Inspektor polis didakwa perdagangkan orang

KLANG: Seorang pegawai polis berpangkat inspektor dihadapkan ke Mahkamah Sesyen di sini semalam atas dua pertuduhan memperdagangkan dua wanita warga Mongolia bagi tujuan eksploitasi seks.

Tertuduh, Hazrul Hizham Ghazali, 30,
bagaimanapun mengaku tidak bersalah selepas kedua-dua pertuduhan dibacakan di
hadapan Hakim Tasnim Abu Bakar.

Mengikut pertuduhan pertama, Hazrul
Hizham yang bertugas di Ibu Pejabat Polis Daerah Petaling Jaya didakwa telah
menyalah guna kuasa untuk memperdagangkan seorang wanita Mongolia berumur 20
tahun bagi maksud eksploitasi seks di sebuah bilik hotel di Petaling Jaya
antara jam 10.30 malam 10 April hingga 8.30 malam pada 11 April lepas.

Bagi pertuduhan kedua, dia dituduh
melakukan kesalahan sama terhadap seorang lagi wanita Mongolia berumur 36 tahun
di bilik berlainan di lokasi, waktu dan tarikh yang sama.

Hazrul Hizham didakwa mengikut Seksyen
13 Akta Antipemerdagangan Orang dan Antipenyeludupan Migran (ATIPSOM) 2007 yang
memperuntukkan hukuman penjara tidak kurang tiga tahun dan maksimum 20 tahun
serta boleh juga didenda, jika sabit kesalahan.

Timbalan Pendakwa Raya Mohammad
Al-Saifi Hashim mencadangkan supaya pegawai polis itu dibenarkan diikat jamin
RM15,000 bagi setiap pertuduhan dan menyerahkan pasport kepada mahkamah selain
melapor diri ke balai polis sehingga perbicaraan selesai.

Peguam Shah Rizal Abdul Manan yang
mewakili tertuduh memohon mahkamah menetapkan jumlah jaminan yang minimum
memandangkan anak guamnya kini digantung tugas dan tinggal seorang diri di
Petaling Jaya.

“Sebagai pegawai polis, anak guam saya
tahu natijahnya jika dia tidak hadir perbicaraan,” katanya.

Tasnim membenarkan Hazrul Hizham
dibebaskan dengan jaminan RM20,000 bagi kedua-dua pertuduhan dengan seorang
penjamin dan memerintahkan tertuduh menyerahkan pasport kepada mahkamah selain
melapor diri ke balai polis berhampiran setiap awal bulan sehingga kes selesai.

Mahkamah menetapkan 17 Jun depan untuk
sebutan semula kes bagi penyerahan dokumen. – BERNAMA

See author's posts


PANDEMIK BELUM TAMAT

KETUA Pengarah Pertubuhan Kesihatan Sedunia (WHO) Tedros Adhanom Ghebreyesus bimbang wujudnya naratif palsu dalam kalangan beberapa buah negara di dunia kononnya pandemik Covid-19 sudah tamat.

Dalam sidang video mesyuarat khas yang diadakan di Washington pada Isnin (14 Februari) lepas, Tedros kesal naratif palsu sedemikian wujud di negara-negara yang mempunyai liputan vaksinasi tinggi serta kesan jangkitan Omicron yang rendah.

Kesalahfahaman sedemikian wajar dibendung serta-merta, katanya, kerana apa yang sebenarnya berlaku hanyalah kesannya berkurangan akibat tindakan pemvaksinan yang betul.

Pada masa yang sama masyarakat dunia wajar memahami dan menyebarluaskan hakikat bahawa bagi negara-negara yang masih rendah liputan pemvaksinannya, mereka seolah-olah ‘membuka peluang’ bagi varian-varian baharu yang dahsyat boleh muncul jika keadaan tidak diperbetulkan.

Tedros mengingatkan dunia sudah berupaya mengawal rebakan virus Covid-19 namun manusia sejagat harus juga sedar agar jangan mensia-siakan usaha ke arah itu akibat andaian dan persepsi yang sempit.

Katanya, apa yang berlaku di segelintir bahagian dunia ialah perlunya sokongan para pemimpin politik untuk mempergiathebatkan pemberian vaksinasi sesegera mungkin untuk terus membendung atau mengakhiri penularan virus Covid-19 atau luruan Omicron seperti yang sedang berlaku ketika ini.

Tedros berkata demikian ketika menyertai secara maya Mesyuarat Tindakan Global Covid-19 yang digerakkan oleh Setiausaha Negara Amerika Syarikat Antony Blinken.

Beliau menyeru semua negara agar menggigihkan vaksinasi dan menyokong sasaran global WHO untuk mencapai sekurang-kurangnya 70 peratus pemvaksinan seluruh jagat raya, sambil memohon agar semua negara di dunia turut menyumbang kepada keperluan Akselarator Access to Covid-19 Tools (ACT) yang masih memerlukan pendanaan berjumlah AS$16 bilion dalam usaha untuk menyelamat nyawa manusia sejagat.

See author's posts


Covid-19: Horsfield tarik diri

PEMAIN golf dari England, Sam Horsfield telah menarik diri daripada Kejuaraan Terbuka Amerika Syarikat (AS) ke-120 minggu ini setelah diuji positif Covid-19, kata penganjur semalam.

Persatuan Golf AS berkata, kes positif Horsfield muncul setelah dia tiba di New York minggu lalu dan menjalani ujian pra-pertandingan.

Horsfield, 23, berkata, dalam satu kenyataan bahawa dia tidak simptomatik dan merasa sihat.

“Sudah semestinya saya sangat kecewa kerana tidak berpeluang beraksi di Terbuka AS ke-4 saya tetapi jelas sekali keselamatan kejohanan dan pemain lain sangat penting,” kata Horsfield.

Persatuan Golf AS berkata, tempat Horsfield akan diambil oleh Rory Sabbatini, pemain profesional kelahiran Afrika Selatan yang berusia 44 tahun yang kini mewakili Slovakia.

Horsfield merupakan pemain kedua yang menarik diri daripada Terbuka AS kerana positif Covid-19.

Pada Ahad, Scottie Scheffler menarik diri dari kejohanan berikutan kes positif.

Terbuka AS tahun ini dipindahkan dari slot tradisionalnya pada Jun setelah Covid-19 banyak menangguhkan sukan di Amerika Utara.

Kejohanan tahun ini bermula pada esok di Winged Foot di Mamaroneck di New York. – AFP

See author's posts


Rela lepaskan pemain

PENOLONG Jurulatih skuad Piala Presiden Kuching FA, Firdaus Morshidi memberitahu, tiada masalah bagi pihaknya melepaskan pemain beraksi di Temasya Sukan Malaysia (SUKMA) XX Johor 2020.

Menurut beliau, segalanya terpulang kepada pemain itu sendiri sama ada mahu beraksi dalam kejohanan dwitahunan negara itu atau sebaliknya.

“Di pihak kita tiada masalah untuk melepaskan pemain untuk mewakili Sarawak pada Temasya SUKMA XX Johor 2020 nanti.

“Ia terpulang kepada pemain sendiri untuk membuat keputusan berhubung perkara itu,” ujar Firdaus ketika mengulas perkara itu.

Jelasnya lagi, sebagai mana dimaklumkan kepada pihaknya terdapat enam pemain regular yang berada dalam radar pengemudi skuad SUKMA Sarawak, Ahmad Fairuz Mohd. Yunus untuk dipanggil menyarung jersi Sarawak.

Kelompok pemain terbabit adalah dari beberapa posisi malah ada antara mereka yang pernah beraksi pada kejohanan sama di Perak dua tahun lepas.

“Ada pemain terbabit yang pernah beraksi pada SUKMA Perak 2018 selain beberapa muka baharu,” tambah Firdaus sambil enggan mendedah nama pemain berkenaan.

Oleh Faizal Bujang

See author's posts


Dua menteri Brazil positif Covid-19

BEIJING: Dua anggota kabinet Brazil, Menteri Pendidikan Milton Ribeiro dan Menteri Kewarganegaraan Onyx Lorenzoni disahkan dijangkiti Covid-19 pada Isnin, lapor agensi berita Xinhua

Kedua-duanya kini menjalani rawatan dan akan bekerja dari rumah.

Sementara itu di Cape Town, kerajaan mengumumkan Menteri Sumber Mineral dan Tenaga Afrika Selatan Gwede Mantashe dimasukkan ke hospital kerana Covid-19.

Mantashe dimasukkan ke hospital atas nasihat doktor keluarga bagi mendapat perubatan dan pemantauan lebih baik, kata jurucakap kerajaan Phumla Williams dalam satu kenyataan.

Di Kaherah, Mesir melaporkan sebanyak 627 kes baharu Covid-19 menjadikan jumlah keseluruhan jangkitan dalam negara itu kepada 88,402 sejak pertengahan Februari, kata Kementerian Kesihatan.

Ia merupakan hari ke-12 berturut-turut jangkitan harian Covid-19 di negara itu berada di bawah 1,000, dengan rekod jangkitan harian dilihat sebanyak 1,774 pada 19 Jun.

Negara ini juga mengesahkan 50 lagi kematian menjadikan jumlah korban kepada 4,352, kata jurucakap kementerian Khaled Megahed dalam satu kenyataan.

Di Baitulmaqdis, Kementerian Kesihatan Israel melaporkan 1,714 kes baharu menjadikan jumlah keseluruhan kepada 52,003.

Jumlah korban meningkat 409 kepada 415, manakala jumlah pesakit dalam keadaan serius naik daripada 252 kepada 264. Seramai 664 pesakit kini dirawat di hospital.

Di Tripoli, Pusat Kawalan Penyakit Nasional Libya melaporkan 114 kes Covid-19 baharu menjadikan keseluruhan kes disahkan sebanyak 1,980.

Pusat itu dalam satu kenyataan berkata ia menerima sejumlah 1,179 sampel untuk kes disyaki, 114 daripadanya diuji positif.

Di Muscat pula Kementerian Kesihatan Oman mengumumkan 1,739 kes baharu dicatatkan, meningkatkan jumlah kes kepada 68,400.

Lapan lagi kematian baharu dilaporkan, menjadikan korban keseluruhan seramai 326 orang manakala jumlah kes pulih sebanyak 45,150 pertambahan sebanyak 1,146, kata kementerian itu dalam satu kenyataan.

Sementara itu, di Urumqi di barat laut Wilayah Autonomi Xinjiang Uygur China melaporkan 17 kes baharu yang disahkan pada Ahad, kata Suruhanjaya Kesihatan Wilayah pada Isnin.

Daripada 17 kes yang disahkan, 16 dilaporkan di wilayah Urumqi dan satu di wilayah Kashgar, kata komisioner itu, sambil menambah kes di Kashgar membabitkan individu yang tiba dari Urumqi.

Di Paris pula, kerajaan Perancis mewajibkan pemakaian pelitup muka berkuat kuasa pada Isnin ketika kebimbangan terhadap tanda penularan pantas virus dan peningkatan kluster.

Memakai pelitup muka kini wajib bagi semua individu berumur lebih 10 tahun di restoran dan hotel, kedai, pasar tertutup, muzium, pawagam, dewan konsert, tempat ibadah, lapangan terbang dan stesen, perpustakaan, pusat percutian, pentadbiran dan bank.

“Ini kerana kita melihat ada tanda yang membimbangkan pandemik akan kembali di tempat tertentu di dalam negara,” kata Menteri Kesihatan Olivier Veran kepada radio France Info. – Bernama

See author's posts


Lintar pintas, bangunan nyaris terbakar

SARIKEI: Sebuah bangunan di Jalan Haji Karim di sini nyaris terbakar susulan kebakaran pada suis utama di tingkat tiga, Rabu lalu.

Ketua Balai Bomba dan Penyelamat Sarikei Mahmudin Narudin berkata, pihaknya menerima panggilan mengenai kejadian sekitar 9.40 malam.

“Sejurus menerima laporan, sepasukan anggota bomba bersama sebuah jentera pemadam dan Jentera Bantuan Perkhidmatan Kecemasan (EMRS) dikerahkan ke lokasi kejadian.

“Ketika pasukan bomba tiba di lokasi, didapati berlaku percikan api pada suis utama.

“Bagaimanapun, tiada operasi pemadaman dijalankan,” katanya dalam satu kenyataan, semalam.

Menurut Mahmudin, kebakaran tersebut tidak membabitkan struktur bangunan.

“Tiada kecederaan mahupun kehilangan jiwa dilaporkan dalam kebakaran tersebut.

“Setelah memastikan keadaan terkawal dan selamat, pasukan bomba bertolak balik ke balai sekitar jam 10.09 malam,” ujarnya.

See author's posts


MAVCOM pertingkat usaha lindungi pengguna

KUALA LUMPUR: Suruhanjaya Penerbangan Malaysia (MAVCOM) telah menerbitkan kertas rundingan mengenai cadangan pindaan terhadap Kod Perlindungan Pengguna Penerbangan Malaysia (MACPC).

MAVCOM dalam satu kenyataan hari ini berkata, cadangan-cadangan pindaan terhadap MACPC termasuk perlindungan berkaitan bayaran balik, hak-hak penumpang, pas perjalanan serta penerbangan yang dikeluarkan daripada sistem tempahan syarikat penerbangan disebabkan pembatalan penerbangan.

Pengerusi Eksekutif MAVCOM, Datuk Seri Saripuddin Kasim berkata, suruhanjaya itu buat pertama kalinya telah menganjurkan webinar penerbangan antarabangsa pada 28 Jun 2022, ia membincangkan perkembangan terkini mengenai perlindungan penerbangan global serta trend masa hadapan bersama-sama barisan pakar daripada industri penerbangan dan perlindungan pengguna sedunia.

Webinar berkenaan serta penglibatan bersama pihak berkepentingan dan analisis dilakukan terhadap aduan yang dikemukakan kepada MAVCOM telah memberikan cadangan mengenai perkara-perkara dalam MACPC yang perlu diperhalusi dan ditambah baik, katanya.

Sejak MACPC berkuat kuasa pada 2016, syarikat-syarikat penerbangan dikehendaki membayar balik pengguna penerbangan sekiranya penerbangan dibatalkan atau pelan penerbangan diubah dengan ketara.

Salah satu penambahbaikan yang dicadangkan terhadap MACPC 2022 adalah bayaran balik dalam kaedah pembayaran asal bagi penerbangan yang tergendala.

Peruntukan baharu itu akan memastikan pembayaran balik yang konsisten kepada pengguna penerbangan.

Selain itu, MAVCOM turut mencadangkan bahawa syarikat penerbangan harus jua menawarkan pilihan bayaran balik dalam cara pembayaran asal sekiranya penerbangan ditangguhkan.

Kertas rundingan tersebut turut menampilkan cadangan peruntukan baharu untuk melindungi pengguna penerbangan yang telah membuat pembayaran terlebih dahulu bagi tiket penerbangan atau pas perjalanan, ia terpakai sekiranya syarikat penerbangan tidak dapat melaksanakan perkhidmatan seperti yang dijanjikan, seandainya berlaku krisis kewangan seperti penstrukturan semula hutang, pembubaran atau isu pelesenan.

“Apabila syarikat penerbangan menjangkakan gangguan kepada operasinya, cadangan pindaan baharu suruhanjaya ini menghendaki syarikat penerbangan memaklumkan dan menyerahkan pelan yang memperincikan penyelesaian pembayaran balik kepada pengguna,” katanya.

Penambahbaikan MACPC dijadual akan dilaksanakan pada suku pertama 2023, sehubungan itu orang ramai diminta memberi cadangan terhadapnya, kata MAVCOM. – Bernama

See author's posts


Pilihan raya umum New Zealand ditangguh

AUCKLAND: Pilihan raya umum New Zealand mungkin ditangguhkan, kata Perdana Menteri, Jacinda Ardern hari ini ketika kemunculan semula jangkitan pandemik koronavirus (Covid-19) sekali gus menyebabkan perintah larangan pergerakan dilaksanakan di negara itu.

Ardus berkata, pihak berkuasa kini berusaha mengesan mana-mana orang yang telah berhubung dengan empat penduduk di Auckland yang didapati positif dalam ujian Covid-19.

Ia juga menamatkan selama 102 hari tanpa sebarang jangkitan pandemik tersebut di negara berkenaan.

Arahan tinggal selama tiga hari di rumah di Auckland yang mempunyai seramai 1.5 juta penduduk dikuatkuasakan pada tengah hari ini sekali gus menamatkan situasi yang hampir kembali normal selama berminggu-minggu apabila ribuan orang pergi ke restoran dan stadium ragbi.

Pembelian panik di pasar raya kemudian berlaku pada Selasa lalu, barisan panjang kelihatan di pusat ujian Covid-19 manakala anggota polis yang memakai pelitup muka mengawal sekatan jalan raya bagi melaksanakan arahan baru tersebut.

Ardern juga memberi amaran bahawa pilihan raya umum pada 19 September ini akan ditangguhkan jika pandemik tersebut gagal dibendung.

“Kami meminta nasihat daripada Suruhanjaya Pilihan Raya. Jadi, kita akan memastikan semua pilihan terbuka kepada kita. Tidak ada sebarang keputusan lagi telah dibuat,” katanya.

See author's posts


Jambangan bunga coklat penyeri suasana

Idea muncul untuk mengubah jambangan bunga coklat selepas melihat salah seorang daripada anggota keluarganya memberikan hadiah berbentuk gubuhan bunga coklat pada sambutan hari lahir anak dan hari ulang tahun perkahwinan kakaknya sejak tahun lalu.

Perasaan ingin tahu dan ingin mempelajari sesuatu yang baru menjadi titik tolak untuk Rosilawati Junaidi dan kakaknya Rabuyah Junaidi menceburkan diri dalam bidang gubuhan jambangan bunga coklat tersebut.

Menceritakan detik awal pembabitannya dalam bidang itu, Rosilawati yang ingin dikenali sebagai Iqa berkata, dia tidak menyangka percubaan membuat gubahan jambangan coklat mendapat pujian daripada rakan-rakan dan ahli keluarganya.

“Saya dan kakak mula bergiat secara aktif dalam penjualan gubahan bunga coklat ini pada bulan Disember 2020 sehingga kini.

“Melihat kegembiraan yang terpancar di wajah individu yang menerima jambangan gubahan bunga coklat membuatkan kami berasa puas hati dan ia adalah pengalaman yang menyeronokan kerana dapat menggembirakan penerima hadiah,” katanya.

Menurutnya, walaupun tidak mempunyai pengalaman untuk mengubah gubahan coklat tersebut namun beliau dan kakaknya mengambil pendekatan dengan mempelajari cara membuat gubahan bunga coklat kreatif melalui platform digital.

“Pada awalnya, saya dan kakak belajar mengenai gubahan bunga coklat ini melalui YouTube dan Facebook untuk mencari idea bagi mencantikkan dan mempelbagaikan gubahan jambangan coklat kami.

“Selain mempelajari cara gubahan jambangan bunga coklat melalui dua platform tersebut (YouTube dan Facebook), kami turut mempelajari cara mengubah bunga coklat ini daripada permintaan pelanggan mulai dari situ kami dapat meningkatkan kemahiran yang sedia ada.

“Kini, kami mempelbagaikan gubahan bunga bukan hanya coklat malah ada juga gubahan bunga duit,” ujarnya.

Menurut Iqa, memandangkan dia mempunyai kerjaya tetap, tugas menyiapkan tempahan pelanggan di lakukannya selepas balik ke rumah terutama pada waktu petang atau malam.

“Cabaran utama dalam menceburi bidang ini dimana pelanggan akan membuat tempahan minit terakhir dan saya akan mengejar masa untuk menyiapkan tempahan.

“Walaupun menerima tempahan minit terakhir, namun setakat ini saya masih dapat menyiapkan tempahan dalam masa yang dikehendaki oleh pelanggan,” katanya.

Katanya, bagi sesiapa yang ingin menceburi diri dalam gubahan jambangan bunga dan coklat ini harus berani untuk mencuba dan terus berusaha untuk mencari idea-idea kreatif di dalam penghasilan gubahan jambangan coklat.

Oleh Jeakqleyn Yacho

See author's posts


MEDIA CETAK BOLEH BERTAHAN

PENGAMAL media dalam industri media cetak tidak perlu khuatir kerana ia masih boleh bertahan.

Demikian pendapat yang penulis luahkan ketika menyertai forum kewartawanan anjuran Pertubuhan Wartawan Bebas Kuching (PEWARTA) yang diadakan di Borneo Convention Centre Kuching (BCCK) semalam.

Penulis diundang untuk menyampaikan buah fikiran pada Seminar dan Bengkel PEWARTA itu yang dihadiri kira-kira 40 orang wartawan dari pelbagai media sekitar Kuching.

Seorang lagi ahli panel yang diundang ialah Toman Mamora dalam sesi forum yang dimudahcarakan oleh Desmond Davidson, seorang lagi wartawan veteran yang berkhidmat dengan portal Malaysia Insight.

Penulis juga mengingatkan bahawa untuk kekal bertahan dan relevan pada zaman ini pengamal media mestilah menyesuaikan diri dengan perubahan kerana perubahan tidak boleh dielakkan kerana itu dituntut oleh revolusi internet.

Era digitalisasi

Perubahan tidak boleh diabaikan pada era digitalisasi ini.

Penulis mengingatkan pengamal media bahawa pada masa kini jumlah halaman media cetak kian berkurangan, kerana tabiat masyarakat pengguna mutakhir ini sudah jauh berubah.

Saban hari banyak laman sesawang yang menjadi wadah penyampaian berita yang muncul.

Kesemua ini menuntut agar pengamal media menangkis serangan hebat digital yang mengubah lanskap industri persuratkhabaran.

Impak kemunculan gergasi digital itu mengakibatkan ramai orang kian kehilangan pekerjaan akibat terjejasnya hasil revenu daripada iklan-iklan.

Sukar untuk meramalkan sejauh mana kesan landaan era digitalisasi ini namun ia tidak berupaya untuk ‘melumpuhlan’ industri persuratkhabaran dengan mudah.

Menurut panelis Toman Mamora, ada kira-kira 26 juta pengguna media sosial di Malaysia berdasarkan statistik pada Januari 2020.

Daripadanya, 91 peratus menggunakan Facebook, 70 peratus Instagram, 44 peratus Twitter, dan 30 peratus WhatsApp.

Setiap rakyat Malaysia menggunakan 2.80 jam setiap hari melayari jaringan sosial, dan angka itu berada di tangga ke-6 antara semua negara di dunia.

Amal etika kewartawanan yang baik

Sebagai langkah untuk mendepani cabaran ini pengamal media mestilah berhati-hati dalam menyampaikan bentuk laporan mereka agar ranking media cetak tidak terjejas.

Para wartawan mestilah berpegang kepada etika kewartawanan yang mereka telah pelajari semasa bertugas atau diperolehi dari institusi pengajian yang mengajar pengajian media.

Walaupun ramai pelapor melalui media sosial seperti Facebook, Instagram, WhatsApp, Telegram dan seumpamanya, namun cara mereka membuat laporan tidak boleh menandingi kecekapan wartawan media cetak yang mementingkan kesahihan serta dilakukan dengan penuh tanggungjawab.

Tiada kebebasan mutlak

Wartawan media cetak membuat laporan dengan penuh hemah serta tidak ingin berselindung sebalik falsafah kebebasan bersuara sehingga melanggar tatasusila dan peradaban dalam laporan mereka.

Dalam dunia ini tiada kebebasan mutlak.

Bahan-bahan berita mesti ditulis dalam gaya penulisan yang dijaga rapi akan isi kandungannya yang dikawal rapi oleh para editor yang berperanan sebagai pengempang (gatekeeper) sedangkan di tangan media sosial tiada kawalan sebegitu.

Penulis juga memetik ungkapan Datuk Yong Soo Heong, mantan Ketua Pegawai Eksekutif (CEO) yang juga manta Ketua Editor Berita Nasional Malaysia (BERNAMA) yang mengingatkan pengamal media agar jangan bertindak ‘bodoh sombong’ seolah-olah mereka pakar dalam satu-satu bidang atau topik.

Datuk Yong, ketika menjadi ahli panel semasa sambutan Hari Kebebasan Media Sedunia di Kuala Lumpur pada 5 Mei 2022 (Khamis) lepas melalui rancangan Bernama TV: The Brief, telah menyatakan: “Jika kita membuat kesilapan, akuilah dan bergeraklah terus. Pada  kebanyakan masa, adalah penting agar sentiasa merendahkan diri dan tanyalah soalan. Kita bukan pakar.”

Terbitkan buku

Penulis juga telah mengemukakan cadangan pada sesi soal jawab agar PEWARTA memasukkan aktiviti sebagai penerbit buku tentang Sarawak memandangkan kebanyakan persatuan-persatuan wartawan tidak memberi tumpuan kepada kegiatan sedemikian.

Buku-buku mestilah mengenai Sarawak, tidak kira subjeknya, seperti tempat-tempat menarik, sejarah, budaya, warisan, dan seumpamanya.

Hasil jualan daripada buku tersebut boleh diagihkan antara penulis dan sebahagian peratusannya disumbangkan sebagai dana PEWARTA.

PEWARTA ditubuhkan oleh beberapa orang wartawan veteran yang tidak lagi berkhidmat dengan mana-mana syarikat penerbitan kira-kira tiga tahun lepas.

Banyak persatuan wartawan di Sarawak

Walaupun banyak lagi pertubuhan-pertubuhan wartawan lain wujud di Sarawak namun peranan masing-masing tidak mengganggu antara satu sama lain kerana semangat setiakawan dalam kalangan wartawan begitu baik.

Sebaliknya, masing-masing memiliki peranan yang berbeza dan saling melengkapi antara satu sama lain.

PEWARTA merupakan pertubuhan wartawan yang turut dibuka kepada wartawan-wartawan veteran yang tidak lagi dalam perkhidmatan syarikat penerbitan secara rasmi.

Turut serta dalam seminar dan bengkel PEWARTA itu ialah para wakil dari Commonwealth Journalists Association (CJA), Federation of Sarawak Journalists Association (FSJA) dan Kuching Division Journalists Association (KDJA).

Wujudkan kesatuan wartawan

Pada sesi dialog pada penghujung seminar dan bengkel itu telah disarankan juga agar dihidupkan kembali sebuah kesatuan untuk para wartawan di Sarawak, yang sebelum ini pernah diwujudkan tetapi tidak digerakaktifkan.

Kesatuan wartawan, kata mereka yang berdialog itu, berperanan untuk memastikan kebajikan para wartawan terbela.

See author's posts


Pengguna Instagram beberapa negara alami gangguan aplikasi

MOSCOW: Pengguna platform media sosial Instagram dari beberapa negara pada Jumaat melaporkan gangguan berkaitan cara aplikasi itu berfungsi, lapor Sputnik berdasarkan maklumat daripada penjejak gangguan Downdetector.

“Laporan pengguna menunjukkan Instagram menghadapi masalah sejak 9.20 PM EDT (01:20 GMT),” ciap Downdetector.

Menurut laman sesawang web itu, gangguan berkenaan dilaporkan oleh pengguna dari Amerika Syarikat, Kanada, Perancis, Jerman dan Sepanyol.

Walaupun kebanyakan pengguna melaporkan gangguan pada aplikasi Instagram, masalah sama turut berlaku dalam versi web dan kebenaran akaun, menurut portal itu. – Bernama-Sputnik

See author's posts


Melaka United bakal guna logo baharu

MELAKA: Persatuan Bola Sepak Melaka (MUSA) akan berusaha, termasuk melalui saluran undang-undang, untuk memastikan logo baharu Melaka United yang dilancarkannya Sabtu lalu, dapat digunakan persatuan itu secara sah.

Ketua Menteri yang juga Presiden MUSA, Datuk Seri Sulaiman Md Ali berkata, berdasarkan semakan awal, logo pokok Melaka yang dipertikai beberapa pihak, masih belum dipatenkan oleh mana-mana pihak di negara ini.

“Pemilihan logo baharu Melaka United adalah berdasarkan lambang pokok Melaka yang dibuat sebagai simbol penyatuan peminat dan penyokong setia bola sepak Melaka, yang menjadi kekuatan pasukan selama ini.

“Oleh itu, MUSA akan memohon untuk mendaftarkan hak cipta logo baharu itu dan hanya selepas ia diluluskan, barulah ia diguna pakai,” katanya dalam kenyataan di sini, semalam.

Sebelum ini, logo baharu Melaka United mendapat kritikan pelbagai pihak termasuk di Facebook Kelab Penyokong Bolasepak Malaysia iaitu Harimau Malaya, ekoran ia didakwa sama dengan logo di laman web Pinterest di bawah kategori ‘tree graphic’ sebaik ia dilancarkan.

Sebuah portal digital media semalam, turut mendakwa logo baharu Melaka United itu adalah 90 peratus sama dengan logo sebuah syarikat Bare Blends dari Australia, yang digunakan sejak 2015.

Bernama sebelum ini melaporkan logo baharu itu direka oleh penyokong Melaka United, Mohd. Asri Ab Aziz, berasal dari Sungai Siput, Lubok China, Alor Gajah yang terpilih daripada hampir 100 penyertaan dalam Pertandingan Mencipta Logo Melaka United, yang berlangsung dari 4 hingga 20 Ogos lepas.

Logo yang dilancarkan Yang Dipertua Negeri Melaka Tun Mohd Ali Rustam itu, menampilkan rekaan bulat dengan mengekalkan identiti pokok Melaka, dan gabungan ciri-ciri logo bola sepak Melaka dari dahulu hingga kini, yang penuh dengan keunikan sejarahnya.

Ikon manusia pada pokok itu melambangkan rakyat Melaka yang bersatu padu dalam memberi sokongan yang tidak berbelah bagi kepada sukan negeri ini, dengan warna hijau dan putih dikekalkan sebagai warna rasmi Melaka United.

Melaka United memperkenalkan logo baharu skuad Sang Kancil itu dalam usaha merancakkan persediaan bagi pertukaran status ke kelab bola sepak (FC) dan penswastaan pasukan musim depan. -Bernama

See author's posts


Seorang lagi suspek ditahan kes samun kedai makan Jalan Stutong

KUCHING: Seorang lagi suspek kes samun bersenjata di sebuah kedai makan di Jalan Stutong yang tular di media sosial baru-baru ini, berjaya ditangkap semalam.

Ketua Polis Daerah Kuching Asisten Komisioner (ACP) Ahsmon Bajah berkata pasukan khas Ibu Pejabat Polis Daerah (IPD) Kuching telah menahan suspek berusia 23 tahun itu di kawasan Kuching sekitar jam 7.30 malam.

Katanya, pihak polis turut merampas kereta jenis Perodua Kelisa yang diguna suspek semasa samun dan beberapa barang lain.

“Suspek turut memiliki beberapa rekod jenayah lampau berkaitan dadah dan harta benda termasuk kes pecah rumah.

“Susulan penangkapan suspek kedua itu, kes ini telah selesai dan suspek direman pagi ini untuk membantu siasatan,” katanya.

Beliau berkata demikian ketika ditemui pemberita selepas program pemberian dos penggalak Covid-19 kepada pegawai kanan, pegawai rendah polis, pegawai awam polis serta ahli keluarga IPD Kuching di Rumah Persatuan Keluarga Polis (PERKEP) IPD Kuching, hari ini.

Semalam, ACP Ahsmon memberitahu seorang suspek utama berhubung kes itu berjaya ditangkap kurang dari 24 jam.

Oleh SHAHRUL QAIZAT

See author's posts


Supermax dimasukkan dalam Indeks MSCI

KUALA LUMPUR: Supermax Corporation Bhd (Supermax) telah mendapat pengesahan daripada MSCI Inc., penyedia utama indeks dan analisis berasaskan penyelidikan, bahawa ia akan dimasukkan dalam Indeks MSCI Global Standard pada 31 Ogos 2020.

Dalam kenyataan semalam, Supermax berkata, ia antara 18 syarikat di seluruh dunia, dan satu daripada dua syarikat di Malaysia akan dimasukkan dalam Indeks MSCI Global Standard di bawah Indeks MSCI Malaysia.

Katanya, tiga tambahan terbesar dalam Indeks MSCI Global Standard di bawah Indeks MSCI World termasuklah P G & E Corp (AS), Peloton Interactive A (AS) dan Zscaler (AS), manakala tiga tambahan terbesar dalam Indeks MSCI Emerging Markets adalah Postal Savings A (Hk-C) (China), Beijing Shanghai A (HkC) (China) dan Yandex A (Rusia).

Supermax menggunakan model Pembuatan Jenama Sendiri (OBM) di mana syarikat mengeluarkan produk, membungkus dan memasarkan di bawah jenama dalamannya.

“Kami kini mengeksport 55 peratus daripada pengeluaran di bawah jenama kami sendiri melalui pusat pengedaran kami sendiri dan 40 peratus melalui pengedar bebas. Baki lima peratus adalah untuk pengeluaran OEM (pengeluar peralatan tulen),” katanya.

Syarikat itu berkata produknya dijual ke lebih 165 negara, penyumbang terbesar ialah rantau Amerika yang menyumbang 51 peratus daripada pendapatan pada akhir tahun fiskal (FYE) 2020.

Rantau Asia/Oceania dan Eropah, masing-masing menyumbang 23 peratus kepada pendapatan FYE2020. Dari segi segmentasi produk, 72 peratus adalah daripada sarung tangan bebas serbuk nitril, diikuti 18 peratus daripada bebas serbuk lateks, tujuh peratus (lateks serbuk) dan tiga peratus (sarung tangan pembedahan).

Dari segi peningkatan kapasiti, Supermax berkata ia telah menyediakan pelan pengembangan untuk membina lima kilang pembuatan sarung tangan antara sekarang dan hingga 2022 dengan tambahan kapasiti pengeluaran sebanyak 22.25 bilion, menjadikan jumlah keseluruhan kepada 48.42 bilion sarung tangan pada akhir 2022.

“Kumpulan Supermax akan melabur jumlah perbelanjaan modal sebanyak RM1.3 bilion untuk kilang baharu,” katanya.

MSCI Global Standard, dalam kenyataan pada Rabu, berkata selain Supermax Corp, saham Kossan Rubber Industries Bhd akan dimasukkan sebagai komponen untuk Indeks MSCI Global Standard pada 31 Ogos 2020.

Bagaimanapun, katanya, IJM Corp Bhd akan digugurkan daripada senarai.

Pada rehat tengah hari semalam, Supermax menambah enam sen kepada RM19.48, Kossan tidak berubah pada RM15.10, manakala IJM susut 13 sen kepada RM1.40.- Bernama

See author's posts


PN, BN, PBS sebagai Gabungan Rakyat Sabah

TUARAN: Perikatan Nasional (PN), Barisan Nasional (BN) dan Parti Bersatu Sabah (PBS) di Sabah, kini dikenali sebagai Gabungan Rakyat Sabah, kata Perdana Menteri Tan Sri Muhyiddin Yassin.

Beliau berkata, keputusan tersebut dicapai dalam satu mesyuarat khas Jumaat lepas bersama-sama pemimpin tertinggi ketiga-tiga parti itu.

“Hasil mesyuarat penting semalam, saya ingin umumkan bahawa keputusan yang telah dicapai ialah untuk menamakan gabungan parti-parti yang ada (di Sabah) bersama-sama perjuangan kita ini sebagai Gabungan Rakyat Sabah,” katanya.

Beliau berkata demikian ketika berucap semasa bertemu bakal calon bagi kerusi Dewan Undangan Negeri (DUN) Sulaman yang juga Ketua Badan Pimpinan Bersatu Sabah Datuk Hajiji Noor di Pejabat Perhubungan Bersatu di sini semalam.

Muhyiddin yang juga Pengerusi PN berkata, setiap ahli parti juga perlu membentuk semangat baharu di bawah Gabungan Rakyat Sabah yang saling membantu antara satu sama lain dan mengenetepikan apa juga perselisihan atau perasaan lama.

“Kita kena bekerjasama dengan UMNO, PBS, SAPP, STAR, PBRS, MCA, jadi maknanya gabungan parti-parti ini semuanya sudah bersatu hati kerana tidak mungkin satu parti sahaja boleh membentuk kerajaan di Sabah,” katanya sambil disambut laungan sorakan kira-kira 100 penyokong yang mengiringi Hajiji.

Muhyiddin berkata, jika hanya PN dan BN sahaja yang menang, tidak akan dapat membentuk kerajaan yang kuat di Sabah tanpa gabungan daripada Gabungan Rakyat Sabah.

Beliau berkata, kesamaan antara kerajaan negeri dan Persekutuan akan membolehkan Sabah lebih pesat membangun khususnya di kawasan Tuaran yang masih memerlukan banyak pembangunan.

Sementara itu, perdana menteri turut menitipkan pesanan kepada rakyat khususnya di Sulaman supaya bekerja keras membantu Hajiji bagi memastikan DUN Sulaman milik kerusi Bersatu.

Terdahulu, beliau tiba di pejabat Bersatu pada 8.25 pagi untuk bertemu calon DUN Sulaman itu,  sebelum bergerak bertemu peniaga di Pasar Ikan dan Pasar Awam di sini. – Bernama

See author's posts


Hormat, jangan pertikai reka bentuk pokok Krismas

SIBU: Majlis Perbandaran Sibu (MPS) mengesa orang ramai supaya tidak mempertikai, sebaliknya tunjuk rasa hormat terhadap reka bentuk hiasan pokok Krismas yang dipasang di Dataran Tun Tuanku Haji Bujang di sini.

Pengerusinya, Clarence Ting Ing Horh berkata, pihak sekolah telah berusaha sedaya-upaya untuk mereka bentuk dan menggunakan bahan kitar semula untuk hiasan pokok Krismas mereka.

“Saya tidak suka membahas perkara ini di media sosial. Reka bentuk ini datang dari organisasi yang berbeza dan dalam kes ini, ia adalah sekolah.

“Semua orang harus menghormatinya dan tidak membuat pertikaian kerana mereka adalah pelajar sekolah yang melakukan banyak usaha untuk menunjukkan semangat Krismas mereka.

“Marilah nikmati Krismas ini dengan perasaan gembira,” katanya ketika ditemui pemberita selepas merasmikan majlis menyalakan lampu Pokok Krismas di Dataran Tun Tuanku Haji Bujang, malam tadi.

Lapan pokok Krismas dipasang oleh peserta Pertandingan Pokok Krimas anjuran MPS.

Lapan institusi yang mengambil bahagian ialah Gereja Methodist Zion, Sekolah Tinggi Katolik, Katedral Sacred Heart, Universiti Teknologi Sarawak (UTS), Methodist Xin Fu Yuan, SMK Methodist, SM Wong Nai Siong dan SMK Kampung Nangka.

Beliau menjemput orang ramai untuk datang bergambar dengan semua pokok di dataran tersebut dan menikmati kemeriahan Krismas.

“Saya ingin mengucapkan Selamat Hari Krismas dan Tahun Baharu, saya juga mengalu-alukan semua orang di Sibu untuk menyertai Ambang Tahun Baharu 2023 yang akan diadakan di Dataran Tun Tuanku Haji Bujang pada 31 Disember ini,” katanya.

Oleh AKUN GIMAN

See author's posts


KPDNHEP periksa 579 premis perniagaan

EARL ANEK

SARIKEI: Kementerian Perdagangan Dalam Negeri dan Hal Ehwal Pengguna
(KPDNHEP) Sarikei telah membuat pemeriksaan ke atas 579 premis perniagaan di
bahagian Sarikei merangkumi Sarikei, Bintangor, Pakan dan Julau sejak hari
pertama Perintah Kawalan Pergerakan (PKP) dilaksanakan.

Ketua KPDNHEP Sarikei, Mohamad Zawawi berkata, bagi memastikan bekalan
barangan keperluan harian mencukupi sepanjang tempoh PKP, pejabat KPDNHEP
Sarikei mengenalpasti dan melantik beberapa pasar raya serta kedai runcit
terpilih mengikut kawasan Parlimen sebagai penanda aras.

“Pasar raya dan kedai runcit yang terpilih tersebut adalah sebagai
penanda aras bekalan barangan keperluan bagi setiap daerah sama ada bekalan
barangan keperluan mencukupi atau sebaliknya.

“KPDNHEP juga akan terus menjalankan pemeriksaan dan pemantauan dari
masa ke semasa bagi memastikan masyarakat pengguna dapat menikmati barangan
keperluan pada harga berpatutan,” katanya ketika dihubungi Utusan Sarawak,
semalam.

Dalam pada itu, Mohamad menasihatkan pengguna supaya membeli barangan
secara berhemah, menjarakkan diri ketika membuat pembelian dan tidak melakukan
pembelian panik kerana stok barangan keperluan sepanjang bulan Ramadan adalah
mencukupi.

Katanya, pada bulan Ramadan, bilik gerakan KPDNHEP Sarikei dibuka dari jam
8.00 pagi hingga 5.30 petang setiap hari dan boleh dihubungi di talian
084-657751.

See author's posts


MARTS laksana simulasi komunikasi MY-PTP 18 Mac ini

MELAKA: Malaysian Amateur Radio Transmitters’ Society (MARTS) akan melaksanakan simulasi komunikasi Malaysia Puncak ke Puncak (MY-PTP) pada 18 Mac ini.

Penyelaras MY-PTP Hamdan Abu berkata, seramai 117 pengendali radio amatur dari pelbagai kelab dan persatuan akan mengendalikan simulasi berkenaan secara serentak daripada 19 bukit atau gunung di seluruh negara.

Beliau berkata, lokasi terlibat termasuk Gunung Jerai di Kedah setinggi 1,217 meter (m) dari aras laut, Bukit H Sungai Petani (207 m), Bukit Kledang, Ipoh (800 m), Bukit Lambak, Kluang (510 m), Bukit Senorang, Kemayan (326 m), Bukit Penarikan, Bahau (410 m) dan Bukit Langkap, Pulau Pinang (130 m).

“Di Lembah Klang pula membabitkan Bukit Lanjan, Selangor (335 m), Bukit Gasing, Petaling Jaya (163 m), Bukit Jugra (192 m), Bukit Saga, Ampang (140 m) Bukit Qatar, Putrajaya (110 m) dan Bukit Broga, Selangor (400 m).

“Di Wilayah Sarawak, seramai 10 pengendali radio amatur di negeri itu memilih Bukit Selang, Kuching (150 m),” katanya dalam satu kenyataan di sini, hari ini.

Hamdan berkata, simulasi berkenaan merupakan pertama kali diadakan dalam sejarah radio dua hala di Malaysia di sebalik penggunaan radio amatur sebagai hobi semata-mata oleh peminatnya.

Beliau berkata menerusi latihan MY-PTP itu, pengendali radio amatur hanya dibenarkan menggunakan bateri atau kuasa solar sahaja sekali gus memberi cabaran tersendiri kepada pengendali seperti perlu memikul bateri solar seberat 20 kilogram atau janakuasa.

“Ia merupakan satu latihan yang menggabungkan beberapa elemen asas seperti pemilihan peralatan radio yang sesuai untuk dibawa ke lapangan, pemilihan lokasi yang bertepatan dengan garis penglihatan (LOS), melatih teknik dan kemahiran percakapan radio, asas penyampaian maklumat kecemasan atau bencana serta menguji kerjasama dalam kumpulan.

“Semua peserta akan menguji capaian komunikasi dari puncak ke puncak dan ke stesen radio amatur yang paling jauh dan radio yang digunakan ialah High Frequency (HF) dan Very High Frequency (VHF) dalam mood analog.

“Sementara dalam mood digital, stesen puncak tertentu akan memancar menggunakan Digital Mobile Radio (DMR) atau Continuous Four Frequency Modulation (C4FM) yang merupakan teknologi radio dua hala terkini.

“Di samping komunikasi dalam kalangan pengendali radio amatur di negara ini, simulasi ini juga terbuka kepada stesen radio amatur luar negara terutama Singapura, Thailand dan Indonesia yang berhasrat menyertainya,” katanya. – Bernama

See author's posts


Okinawa diisytihar darurat

OKINAWA: Wilayah Okinawa yang menjadi destinasi pelancongan popular di Jepun terpaksa diisytihar darurat negeri berikutan  penularan mendadak kes jangkitan Covid-19.Tempoh darurat itu berkuatkuasa bermula Sabtu hingga 15 Ogos sementara semua restoran hanya dibenarkan beroperasi dari jam 5 petang hingga 10 malam sahaja.Justeru, orang ramai di pulau berkenaan diminta duduk di rumah untuk tempoh dua minggu.Gabenornya, Denny Tamaki, mahu penduduk mengelak daripada keluar rumah jika tiada urusan penting.

“Kita lihat lonjakan penularan jangkitan. Kita isytihar darurat negeri sehingga 15 Ogos,” katanya kepada pemberita sambil menambah situasi di hospital terlalu sibuk berikutan berlaku lonjakan kes.Okinawa merekodkan 71 kes baharu Covid-19 pada Sabtu, menjadikan jumlah kumulatif kes 395.

Menurut pihak berkuasa tempatan, tentera Amerika Syarikat menyumbang sebanyak 248 kes sehingga ia menimbulkan ketegangan dengan pegawai tempatan.Dianggarkan terdapat kira-kira 20,000 tentera laut Amerika di Okinawa, bersama dengan ribuan lagi tentera dari perkhidmatan ketenteraan Amerika yang lain.Darurat di Okinawa menyaksikan Tokyo mengumumkan restoran, bar dan pusat karaoke ditutup pada jam 10 malam bermula 3 Ogos sehingga hujung bulan selepas angka kes harian mencecah rekod baharu.Gabenor Tokyo, Yuriko Koike, berkata ibu kota Jepun akan mengeluarkan darurat negeri jika kes terus berlanjutan.-AFP

See author's posts


OCBC perkukuh komitmen bantu pertumbuhan ekonomi jangka panjang Sarawak

KUCHING: OCBC Bank (Malaysia) Bhd mengukuhkan komitmennya untuk membantu pertumbuhan ekonomi jangka panjang Sarawak dan memenuhi agenda kelestariannya.

OCBC Malaysia berkata, bank itu akan memanfaatkan kehadiran serantaunya yang kukuh untuk bekerjasama dengan Sarawak dalam memudahkan aliran masuk perdagangan dan pelaburan daripada pelabur yang berpotensi di luar Malaysia, serta menyumbang kepada pertumbuhan ekonomi negeri.

“Sarawak kekal sebagai bahagian penting dalam teras strategik OCBC Malaysia dalam menyumbang kepada pertumbuhan ekonomi Malaysia, yang merupakan pasaran utama penting kepada OCBC Group,”  katanya dalam satu kenyataan.

Terdahulu, OCBC Malaysia, yang diketuai Ketua Pegawai Eksekutifnya Tan Chor Sen, mengadakan kunjungan hormat kepada Premier Sarawak Tan Sri Abang Johari Tun Openg di Wisma Bapa Malaysia.

Semasa kunjungan itu, Tan menyatakan komitmen bank tersebut terhadap inisiatif Strategi Pembangunan 2030 (PCDS 2030) Sarawak pasca Covid-19 bagi mencapai kemakmuran ekonomi, keterangkuman sosial dan kelestarian alam sekitar.

“Kami amat berbesar hati dengan peluang untuk meneroka bersama-sama Premier Sarawak dan para pegawai kanannya bagaimana kami boleh terus memainkan peranan kami sebagai rakan kewangan utama untuk memudahkan dan menyokong pelan transformasi beliau (premier) di bawah PCDS 2030,” katanya. – Bernama

See author's posts


Peroleh, nilai skor kredit di Ekspo Hartanah SHEDA 14 – 16 Julai ini

KUCHING: Ekspo Hartanah Persatuan Pemaju Perumahan dan Hartanah Sarawak (SHEDA) bakal berlangsung pada 14 hingga 16 Julai 2023 di Pusat Konvensyen Borneo Kuching (BCCK). Menerusi kenyataan media SHEDA, pembeli hartanah akan memperoleh dan menilai skor kredit mereka serta-merta di Ekspo Hartanah SHEDA.“Selain institusi kewangan, Ekspo Hartanah SHEDA 2023 juga akan menampilkan kemudahan kredit untuk menyokong proses permohonan pinjaman bank yang berkesan dan lancar untuk pengunjung Ekspo.“Pertama kali diadakan pada 1998 dengan nama “SARBEX,” tahun ini menandakan 25 tahun sejak penubuhan Ekspo.Pempamer akan dapat memaksimumkan acara tiga hari untuk membina pengiktirafan jenama, menunjukkan perkhidmatan nilai tambah, menampilkan projek sedia ada dan akan datang.

“…Dan juga melibatkan diri dengan prospek dan mengekalkan kesetiaan pelanggan Pembangun juga digalakkan untuk menggunakan platform untuk mendaftar minat untuk prapelancaran  projek pembangunan,”katanya.Jelas SHEDA, dengan hanya lebih 60 hari untuk acara itu, SHEDA juga mengalu-alukan syarikat yang berminat terhadap produk dan perkhidmatannya dikaitkan dengan meningkatkan pengalaman pemilikan rumah, seperti pereka dalaman dan pembekal bahan binaan. “Pembekal peralatan rumah dan perabot juga dijemput untuk mengambil bahagian.”Penaja utama Ekspo Hartanah SHEDA 2023 ialah Ibraco Berhad, Lee Onn Development Sdn.Bhd. dan Chen Ling Development Sdn.Bhd.Acara itu disokong oleh Kementerian Kesihatan Awam, Perumahan dan Kerajaan Tempatan, Sarawak (MPHLG), Lembaga Pembangunan Industri Pembinaan Malaysia (CIDB), Sarawak Metro Sdn.Bhd. dan Pusat Kecemerlangan Teknikal Sarawak (CENTEXS).

See author's posts


Belanjawan 2021 tumpu pendidikan, keusahawan, kesihatan

KUALA LUMPUR: Belanjawan 2021 akan menumpukan aspek penyediaan pendidikan berkualiti tinggi, pewujudan kerja, memenuhi kerjaya, akses penjagaan kesihatan serta menyokong keusahawanan untuk para belia.

Menteri Kewangan, Tengku Datuk Seri Zafrul Abdul Aziz berkata, usaha memperkasa belia itu juga merupakan antara elemen utama dalam merangka belanjawan tersebut.

“Saya percaya apabila golongan belia ini diperkasa, mereka dapat memanfaatkan kemajuan ekonomi dan digitalisasi serta mengetengahkan penyelesaian inovatif untuk menangani cabaran sosial. Pada masa sama, ini juga dapat membantu mencapai Matlamat Pembangunan Mampan Pertubuhan Bangsa-Bangsa Bersatu,” katanya.

Tengku Zafrul berkata demikian pada sesi dialog awam dengan Komuniti Komuniti Belia Selangor di sini bersempena Jelajah Belanjawan 2021.

Acara itu dihadiri oleh 150 belia serta Raja Muda Selangor Tengku Amir Shah Ibni Sultan Sharafuddin Idris Shah Alhaj.

Belanjawan 2021 yang dijadual dibentangkan di Parlimen pada 6 November ini, merentasi empat tema utama – mengambil peduli terhadap rakyat, memacu ekonomi, kehidupan yang mampan serta menambah baik penyampaian perkhidmatan awam.

Dalam pada itu, Tengku Zafrul berkata, kerajaan telah memperuntukkan sejumlah RM2 bilion bagi menambah baik serta meningkatkan semula kemahiran pekerja tempatan berikutan isu pengangguran, khususnya akibat pandemik Covid-19.

“Setakat ini, kita telah memanfaatkan sejumlah RM500 juta. Apa yang penting bagi kita adalah untuk melihat kesan akhirnya,” katanya.

Kadar pengangguran Malaysia telah meningkat kepada 5.3 peratus pada Mei 2020 berbanding 5.0 peratus pada April manakala bilangan penganggur bertambah sebanyak 47,300 kepada 826,100 individu, demikian menurut Jabatan Perangkaan.

Bagaimanapun, jabatan itu berkata semakin ramai rakyat telah kembali bekerja susulan pembukaan semula ekonomi secara beransur-ansur kecuali bagi sektor tertentu seperti perkhidmatan dan pelancongan yang belum dapat beroperasi sepenuhnya akibat sekatan dan penutupan sempadan antarabangsa.- Bernama

See author's posts


Kerajaan impikan Institut China-Sarawak

KOTA SAMARAHAN: Kerajaan Sarawak mengimpikan penubuhan sebuah Institut China-Sarawak sebagai satu platform persediaan khas anak Sarawak yang ingin melanjutkan pelajaran ke negara China.

Menteri Pendidikan, Sains dan Penyelidikan Teknologi, Datuk Amar Michael Manyin Jawong berkata, beliau berharap agar institut tersebut dapat dibina di kawasan Kota Samarahan, agar sesuai dengan jolokan Kota Ilmu.

“Saya menginginkan sesuatu yang sama seperti Institut Jerman-Malaysia (GMI), yang mana pelajar menuntut di sana selama satu tahun dan menjadi fasih berbahasa Jerman sebelum dihantar ke Jerman.

“Oleh itu, saya berharap Asean China Education and Culture (ACEC) dapat mempertimbangkan cadangan ini agar anak tempatan Sarawak fasih berbahasa Mandarin dalam tempoh satu tahun, sebelum mereka melanjutkan pelajaran mereka di China nanti,” katanya.

Beliau berkata demikian ketika berucap pada Majlis Penutupan Persidangan Antarabangsa Sains dan Teknologi Inovatif untuk Penyelidikan dan Inovasi di UiTM Kampus Kota Samarahan, di sini, semalam.

Menurutnya, insiatif ini adalah seiring dengan seruan Ketua Menteri, Datuk Patinggi Abang Johari Tun Openg agar rakyat Sarawak fasih dalam tiga bahasa – Bahasa Melayu, Inggeris dan Mandarin.

“Ini tidak bermakna Bahasa Melayu tidak penting, kerana ia adalah bahasa kebangsaan kita dan identiti kita, kita harus berbangga dengan Bahasa Melayu.

“Namun jika lihat dari kepentingan komunikasi secara global, kita masih memerlukan bahasa lain dan harus menguasainya.

“Buktinya, hari ini, bahasa Inggeris adalah bahasa perdagangan, sains, teknologi dan diplomasi tetapi tidak jauh dari tempoh ini, bahasa Mandarin turut akan menjadi bahasa perdagangan dunia,” jelasnya.

Manyin menambah, negara China dengan jumlah penduduknya yang berjumlah 1.4 bilion kini merupakan ekonomi kedua terbesar di dunia, dan dijangka dalam lima hingga sepuluh tahun, bahasa Mandarin secara automatik akan menjadi bahasa pengantar.

Justeru itu, beliau menyarankan Yang selaku Pengarah Eksekutif ACEC untuk melihat inisiatif ini sebagai satu galakan kepada pelajar Sarawak untuk melanjutkan pelajaran di universiti di China.

“Ini adalah permintaan saya, tetapi apa sahaja yang dilakukan ACEC untuk Sarawak, kami bersyukur, menghargai dan kami berharap itu bukan akhir dan kami berharap akan ada Institut China-Sarawak yang bertempat di Samarahan kelak,” ujarnya lagi.

oLEH AKMAL ADIB YUSUP

See author's posts


Penjara 7 tahun bunuh tukang kayu

SIBU: Mahkamah Sesyen di sini semalam telah menjatuhkan hukuman penjara tujuh tahun ke atas seorang pekerja am selepas mengaku bersalah atas tuduhan membunuh tanpa niat seorang tukang kayu, 13 Jun lepas.

Zaimezal Dollah, 30, didakwa mengikut Seksyen 304(a) Kanun Keseksaan yang membawa hukuman penjara sehingga 30 tahun dan juga boleh dikenakan denda, jika sabit dengan kesalahan.

Berdasarkan pertuduhan, dia didakwa menyebabkan kematian seorang tukang kayu berusia 43 tahun di hadapan sebuah kedai di Sungai Antu pada 13 Jun 2020, kira-kira jam 8.30 malam.

Menurut fakta kes, pengadu yang juga pembekal aksesori kereta sedang minum bersama mangsa dan tertuduh di hadapan sebuah kedai di Sungai Antu.

Kemudian berlaku pergaduhan antara tertuduh dan mangsa, dimana pergaduhan itu berjaya dileraikan oleh pengadu.

Tertuduh kemudian diminta pulang namun kembali semula ke tempat kejadian serta bertindak menterbalikan meja tempat mereka minum.

Mangsa yang duduk di hadapan meja cuba mengelak namun terjatuh ke atas lantai sebelum dihempap oleh meja terbabit di bahagian kepala.

Pengadu melihat kepala mangsa berdarah dan bergegas mencari ubat dari dalam kedai bagi merawat kecederaan mangsa.

Dia kemudian menghubungi pihak polis dan mangsa dikejarkan ke hospital, sebelum meninggal dunia tiga hari kemudian.

Zaimezal yang tidak diwakili dalam rayuannya menyatakan rasa kesal dengan apa yang berlaku, selain terpaksa menyara tiga adiknya yang masih sekolah serta ibu bapa yang sudah tua.

Timbalan Pendakwa Raya, Sangari Ponnan memberitahu mahkamah kesalahan yang dilakukan tertuduh amat serius dan memohon hukuman setimpal dikenakan.

Katanya, dalam kes ini tertuduh telah meninggalkan tempat kejadian sebelum kembali semula sehingga menyebabkan kecederaan kepada mangsa.

“Mangsa mempunyai tiga orang anak berumur 14 dan 20 tahun, sementara isterinya tidak bekerja. Keluarga mangsa juga bergantung sepenuhnya kepada mangsa,” ujarnya.

Kes didengar dihadapan hakim Caroline Bee Majanil.

Oleh Akun Giman

See author's posts


Verstappen hampakan Mercedes

MAX Verstappen memberikan kemenangan pertama Red Bull di Silverstone sejak 2012 pada Ahad ketika dia memanfaatkan strategi unggul dalam keadaan cuaca panas untuk mengalahkan kedua-dua kereta Mercedes dan menuntut kemenangan di Ulang Tahun ke-70 Grand Prix.

Itu merupakan kemenangan pertama pemandu dari Belanda musim ini setelah Mercedes memenangi keempat-empat perlumbaan pembukaan musim ini dan kesembilan sepanjang kariernya.

“Saya rasa kami melakukan semuanya dengan sempurna hari ini,” katanya. “Terima kasih.”

Bos pasukannya Christian Horner menjawab dengan gurauan pasukan: “Itu hebat…. dibersihkan sepenuhnya.”

Verstappen berterima kasih di atas kemenangannya dengan keputusan pasukan untuk memulakan perlumbaan dengan tayar keras sementara pesaing utamanya semuanya bermula dengan tayar ‘medium’, kedua-dua kereta Mercedes itu bergelut untuk menguruskan pengunaan tayar sepanjang perlumbaan.

Verstappen menang dengan 11.326 saat di hadapan pendahulu kejohanan dan juara enam kali, Lewis Hamilton yang memintas rakan sepasukan Mercedes, Valtteri Bottas di peringkat akhir perlumbaan. Pemandu dari Finland itu menduduki tempat ketiga.

Penamat podium Hamilton bermaksud dia menyamai rekod kerjaya Michael Schumacher dengan 155 penamat podium. Ia juga merupakan rekod dengan memungut mata dalam 38 perlumbaan berturut-turut.

Charles Leclerc menduduki  tempat keempat selepas pemanduan hebat untuk Ferrari di hadapan Alex Albon dalam Red Bull kedua, Lance Stroll dan rakan sepasukan Racing Point, Nico Hulkenberg.

Esteban Ocon menduduki tempat kelapan untuk Renault di hadapan Lando Norris dari McLaren dan Daniil Kvyat dari Alpha Tauri.

Ini adalah kali pertama perlumbaan dimenangi oleh pemandu yang tidak memulakan perlumbaan di petak pertama dalam tujuh perlumbaan sejak Grand Prix Mexico tahun lalu. – AFP

See author's posts


DUN Selangor bubar secara rasmi hari ini

SHAH ALAM: Dewan Undangan Negeri (DUN) Selangor bagi penggal ke-14 secara rasminya dibubarkan hari ini, sekali gus membuka laluan kepada pilihan raya negeri (PRN) diadakan.

Pembubaran itu selaras dengan pengumuman Setiausaha Sulit Sultan Selangor Datuk Mohamad Munir Bani pada Isnin lalu selepas mendapat perkenan Sultan Selangor Sultan Sharafuddin Idris Shah.

Ini bermakna DUN Selangor yang mempunyai 56 kerusi dibubarkan dua hari lebih awal berbanding tempoh mandat DUN yang akan berakhir pada 25 Jun ini.

Dengan pembubaran itu, pentadbiran Selangor kini ditadbir kerajaan sementara sehingga kerajaan baharu dibentuk selepas PRN nanti.

Selangor antara enam negeri yang akan mengadakan PRN selain Negeri Sembilan, Pulau Pinang, Kedah, Kelantan dan Terengganu.

Pada Pilihan Raya Umum ke-14 (PRU14), Pakatan Harapan (PH) mendominasi Selangor apabila menang 51 daripada 56 kerusi, diikuti Barisan Nasional (BN) dan PAS masing-masing mendapat empat dan satu kerusi.

Kedudukan terkini kerusi sebelum DUN dibubarkan ialah PH memiliki 40 kerusi (PKR-19, DAP-15, Amanah-enam), BN (lima), Bersatu (empat), Parti Bangsa Malaysia (PBM) (dua) manakala PAS, Pejuang dan Warisan masing-masing satu kerusi serta seorang wakil rakyat Bebas.

Satu lagi kerusi, DUN Batang Kali, diisytiharkan kosong setelah wakil rakyatnya tidak hadir ke persidangan DUN melebihi enam bulan. – Bernama

See author's posts


PERLEMBAGAAN 1941

RAJA Vyner Brooke bersama keluarga.

SEBELUM merdeka, Sarawak sebenarnya telah mempunyai perlembagaannya sendiri. Perlembagaan ini dibentuk semasa Raja Vyner Brooke memerintah Sarawak. Dari aspek isi kandungannya perlembagaan ini dibentuk untuk kepentingan rakyat Sarawak pada masa hadapan.

Namun demikian, pembentukan perlembagaan ini sebenarnya mempunyai kaitan dengan perkara lain. Hal ini dapat dikenal pasti dengan adanya beberapa isu timbul dalam keluarga Raja Vyner Brooke.

Soal keluarga

Pertama ia dikaitkan dengan tekanan kewangan daripada isteri Raja Vyner Brooke dan dua anak perempuannya iaitu Elizabeth dan Valerie. Salah seorang orang kepercayaan Raja Vyner Brooke iaitu MacBryan mencadangkan agar mengeluarkan sejumlah wang daripada perbendaharaan Sarawak  untuk disimpan dalam tabung amanah di England. Wang ini akan menyokong perbelanjaan isteri dan anak-anak beliau nanti.

Cecil Pitt-Hardace melihat cadangan ini tidak sesuai dilaksanakan. Beliau menyarankan agar satu jaminan kepada cadangan ini seperti diwujudkan perlembagaan. Raja Vyner Brook bersetuju dengan cadangan ini menerusi satu rundingan dan persetujuan yang melibatkan perjanjian sulit antara Raja Vyner Brooke dan empat ahli Jawatankuasa Pentadbiran.

Kedua pula adalah isu penggantian raja. Raja Vyner Brooke tidak mempunyai anak lelaki untuk mewarisi takhta kerajaan. Oleh itu takhta kerajaan akan jatuh kepada anak buah beliau iaitu Anthony Brooke. Raja Vyner Brooke pula merasa sangsi untuk memberi kepercayaan ini kepada Anthony Brooke. Dua sebab ini membawa kepada perlunya perlembagaan ini diwujudkan.

Sementara itu hari pengisytiharan perlembagaan ini juga mempunyai simbol penting. Ini kerana ia menandakan sempena 100 tahun pemerintahan keluarga Brooke di Sarawak. Ia juga menandakan tamatnya pemerintahan monarki mutlak Raja Brooke di Sarawak.

Pemerintahan Monarki

Sebelum pergi jauh dalam hal ini perlu diketahui bahawa sistem pemerintahan kerajaan Brooke berdasarkan sistem monarki. Pemerintahannya bersifat autokratik dengan dibantu oleh sebuah majlis iaitu Majlis Tertinggi (Supreme Council).

Tiada sebuah badan perundangan ketika itu. Manakala Council Negeri yang diwujudkan pada tahun 1867 pula hanya sebuah badan mendengar aduan dan masalah masyarakat di Sarawak. Raja pula akan mengeluarkan arahan sebagai peraturan negeri dari masa ke semasa. Peranan penduduk tempatan pula adalah terhad sebagai penasihat dan pentadbir kerajaan Brooke.

Hasrat untuk menamatkan pemerintahan mutlak keluarga Brooke ini dibuat oleh Raja Vyner Brooke pada 31 Mac 1941. Dalam hal ini menurut Raja Vyner Brooke bahawa Raja James Brooke tidak berniat untuk mewujudkan pemerintahan yang mutlak. Apa yang lebih utama ketika itu adalah usaha untuk melindungi penduduk pribumi Sarawak yang ketinggalan dan mengelak penduduk Sarawak daripada dieksploitasi dan penindasan. Beliau menambahkan lagi apabila masa sesuai maka penduduk Sarawak diberi hak untuk memerintah sendiri.

Raja Vyner Brooke juga menegaskan bahawa idea tentang kerajaan berperwakilan di Sarawak bukan idea beliau. Beliau menyatakan bahawa Raja James Brooke sejak 1865 mempunyai idea untuk rakyat Sarawak sendiri memerintah Sarawak.

Jawatankuasa

Dalam ucapannya Raja Vyner Brooke percaya bahawa dalam proses memberi rakyat Sarawak berkerjaan sendiri maka beberapa proses perlu dilakukan seperti pembentukan sebuah badan perundangan. Beliau juga berharap agar penduduk Sarawak akan mempunyai perwakilan dalam dewan ini.

Untuk sementara waktu Jawatankuasa Pentadbiran diberi tugas untuk menjalankan usaha mendrafkan perlembagaan tersebut. Jawatankuasa ini terdiri daripada Setiausaha Kerajaan Negeri, J. Beville Archer, Cyril Drummond Le Gros Clark, Thomas Corson, James Gordon Anderson dan Cecil Pitt-Hardace.

Salah satu perkara penting ditekankan oleh Raja Vyner Brooke adalah soal pewaris takhta kerajaan. Beliau menyatakan bahawa waris takhta kerajaan akan diserahkan kepada adik beliau iaitu Bertram Brooke.

Pengisytiharan

Pada 24 September 1941 iaitu tepat 100 tahun pemerintahan Raja Brooke di Sarawak, perlembagaan itu telah diisytiharkan. Pengisytiharan ini dibuat sebelah pagi dengan tembakan hormat sebanyak 100 kali. Upacara pengisytiharan itu dibuat penuh istiadat dengan adanya perbarisan tentera India dan anggota polis Sarawak serta Sarawak Ranger.

Beliau dalam hal ini telah bersetuju menyerahkan kuasa perundangan beliau kepada badan ini secara sukarela. J B Archer telah dilantik sebagai pegawai tadbir menerusi arahan Raja Vyner Brooke. Pada hari pengisytiharan tersebut beberapa kenamaan dijemput termasuk Gabenor Negeri-negeri Selat yang diwakili oleh J J Sheehan.

Apabila perlembagaan ini diumumkan, kuasa pentadbiran telah diserahkan kepada Majli Tertinggi (Supreme Council). Majlis ini pula mengandungi 25 ahli dan akan diberi kuasa dalam mengurus perbelanjaan bermula pada 1 Januari 1942.

Pelaksaan perlembagaan baharu ini mendapat ucapan tahniah dan maju jaya daripada Raja England, Raja George VI. Setiausaha Tanah Jajahan Britis iaitu Lord Moyne juga merakamkan ucapan yang sama dan berharap pemerintahan kerajaan Raja Vyner Brooke akan membawa kepada kemakmuran kepada rakyat Sarawak.

Sempena pembentukan perlembagaan baharu ini, Raja Vyner Brooke menganugerahkan bintang perkhidmatan lama dan kesetiaan kepada kakitangan kerajaan dan beberapa orang pemimpin tempatan. Pada istiadat penganugerahan ini J B Archerdan Datu Patinggi Abang Abdullah mengetuai penerimaan pingat itu. Dalam upacara penganugerahan itu juga seramai 11 orang telah menerima pingat masing-masing.

Kandungan

Dalam aspek kandungan perlembagaan ini ia menyentuh sembilan perkara atau cardinal. Daripada sembilan perkara tersebut dua perkara yang penting menyentuh masa depan penduduk Sarawak.

Pertama adalah Perkara 2 yang menyentuh soal sosial dan pendidikan penduduk Sarawak akan ditingkatkan. Manakala kedua pula adalah Perkara 8. Perkara 8 ini menyentuh soal matlamat ke arah berkerajaan sendiri.

Untuk melaksanakan dua perkara ini Raja Vyner Brooke berazam untuk memberi kepercayaan kepada penduduk Sarawak dalam soal pemerintahan ini. Manakala usaha berterusan untuk mempercepatkan matlamat ini dengan memberi pendidikan tentang tanggungjawab dan hak watan dalam kalangan penduduk Sarawak.

Dalam usaha memenuhi matlamat perlembagaan ini tercapai, ia telah terganggu apabila Jepun menyerang Sarawak. Akhirnya matlamat ini gagal dicapai dan kedudukan Sarawak selepas perang pula semakin merosot apabila menjadi tanah jajahan mahkota British.

See author's posts


PBB anjur 4 konvensyen mini

KUCHING: Parti Pesaka Bumiputera Bersatu (PBB) akan menganjurkan empat konvensyen mini tahun ini, dan bukannya satu konvensyen berpusat seperti yang dilakukan setiap tahun susulan pandemik Covid-19.

Timbalan Presiden PBB, Datuk Amar Douglas Uggah Embas berkata, konvensyen mini pertama akan diadakan di Betong bulan depan, manakala yang selebihnya akan diadakan di Miri, Sibu dan Kuching.

PBB adalah tulang belakang kepada Gabungan Parti Sarawak (GPS) iaitu gabungan empat parti negeri yang memerintah Sarawak, termasuk Parti Rakyat Bersatu Sarawak (SUPP), Parti Rakyat Sarawak (PRS) dan Parti Demokratik Progresif (PDP).

“Kami tidak boleh adakan konvensyen besar-besaran sekarang kerana kebimbangan terhadap keadaan kesihatan susulan situasi semasa pandemik Covid-19. Ketua Menteri (Datuk Patinggi Abang Johari Tun Openg), yang juga presiden parti dijangka merasmikan konvensyen mini ini (Betong),” katanya dalam satu kenyataan semalam.

Walaupun tidak menyatakan konvensyen mini berkenaan mungkin menjadi platform terakhir pucuk pimpinan parti bertemu akar umbi sebelum pilihan raya negeri (PRN), Uggah yang juga Timbalan Ketua Menteri dan anggota Dewan Undangan Negeri (DUN) Bukit Saban meminta agar anggota parti sentiasa bersiap sedia untuk menghadapi PRN.

“Ahli parti perlu bersedia dengan persiapan (pilihan raya). Selain dua parti politik (PKR dan Parti Sarawak Bersatu atau PSB), mungkin ada pihak yang ingin mencuba nasib (untuk bertanding kerusi DUN Bukit Saban pada pilihan raya negeri),” katanya.

Uggah berkata beliau turut menerima maklumat bahawa terdapat beberapa individu yang berhasrat menjadi calon pada PRN kali ini, cuba memperlekehkan sumbangan daripada kerajaan negeri di daerah berkenaan.

Katanya, beberapa individu terbabit melemparkan tuduhan bahawa projek pembangunan tidak diagihkan secara adil di seluruh kawasan tetapi tertumpu di tempat tertentu di Bukit Saban.

“Ini satu pembohongan yang besar. Projek pembangunan telah lama memberi manfaat kepada semua. Kami tahu ada STOLport (lapangan terbang landasan pendek) bernilai RM108 juta di Bebuling untuk membantu Betong/Sarikei yang berpotensi besar sebagai pusat penghasilan makanan.

“Ia bukan projek mega atau mewah seperti yang digambarkan. Semua yang terlibat dalam bidang pertanian akan mendapat keuntungan,” katanya.– BERNAMA

See author's posts